Itsas ondarearekin lotutako jaialdia antolatu dute Geoparkearen 10. urteurrena ospatzeko

Euskal Kostaldeko Geoparkeak 10 urte bete ditu, eta urteurren borobila ospatzeko Itsas ondarearen jaialdia: Hiru Anai batela, mende bateko historia zuzenean izeneko jaialdia abiaraziko dute asteburuan. Ekintzak Geoparkea osatzen duten hiru udalerrietan (Mutriku, Deba eta Zumaia) gauzatuko dute. Jaialdia, gainera, 2020ko Ondarearen Europako Jardunaldien barruan egingo dutela gaineratu dute.

Hamarkada bateko ibilbideari aitorpena egiteko jaialdia hiru astebukaeratan banatuta egingo dutela iragarri dute antolatzaileek gaur [urriak 1] Zumaian Kofradian egin duten agerraldian. Lehen ekintzak domekarako [urriak 4] iragarri dituzte. Jaialdiak Zumaian egingo du lehen geldialdia, eta hurrengo bi asteburuetan Mutrikura eta Debara jauzi egingo du. Urriaren 10a Mutrikuren txanda izango da, eta urriaren 17an, berriz, Debarena.

Itsas ondarearekin estu lotutako ekintzak egingo dituzte hiru udalerrietan. Egitarauaren barruan, esaterako, itsasontzi tradizionalen erakusketa antolatu dute. Eta tartean, Hiru Anai batela berreskuratzeko lanak zuzenean ikusteko aukera ere egongo da. Zumaiako Beduola Elkartearen eskutik, haur eta helduei zuzendutako ibilbide gidatuak eta tailerrak egingo dituzte hiru herrietan. “Gure lanaren bitartez inguruko itsas ondarea jarri nahi dugu balioan”, agertu du Inazio Manterola Beduola Elkarteko kideak. Era berean, batel tradizional batean errekan gora nabigatzeko aukera ere egongo dela ere aurreratu dute. Batelean nabigatu nahi dutenek herri horretan egingo den erakusketan eman beharko dute izena, ekintza egingo den egunean bertan. Sarrera doakoa da.

Herriz herri bestelako bisita gidatuak egiteko aukera ere egongo da, horietariko asko, doan. Mutrikun, esaterako, Arrietakua Jauregia ezagutzeko aukera egongo da. Gogorarazi dutenez, jauregia bisitatzeko aldez aurretik erreserba egitea beharrezkoa izango da. Geoparkearen webgunean egin daiteke erreserba; prezio berezia ipini dute bisita gidatua egiteko. Mutrikun, gainera, amugileen ofizioaren eta garai bateko aparejuen erakustaldia ere egingo dute.

Zumaian, berriz, kofradiara bisita gidatua antolatu dute. Doako bisita gidatuan parte hartu nahi dutenek aurrez izena eman beharko dute herrian bertan egingo den erakusketan. Deban, azkenik, Santa Maria elizara bisita gidatuak eta marinel korapiloen tailerra egingo dituzte. Bisita gidatua egiteko Geoparkearen webgunean hartu beharko da sarrera, eta tailerrak egin nahi dituztenek, Debako Turismo Bulegoan eman beharko dute izena, 943-19 24 52 telefonora deituta edo bulegora bertaratuta.

Etenik gabe lanean. Zehazki, gaur [urriak 1] bete dira hamar urte Euskal Kostaldeko Geoparkeak geoparke izendapena lortu zuenetik. “Lesbosen (Grezia) egindako Geoparkeen Europako Sarearen Koordinazio Batzordeak Euskal Kostaldeko Geoparkearen hautagaitza onartu zuen honek duen ondare geologiko partikularrari esker. Hori horrela, geoparkeen klubeko kide izatea lortu genuen 2010eko urriaren 1ean“.

Azken urteotan egin den lanaren ondorioz, emaitza bikainak lortu ditu Geoparkeak. Duela bost urte, esaterako, Unescoren Munduko Geoparkea izendapena ere lortu zuen. Leire Barriuso Geoparkeko kudeatzaileak azpimarratu duenez, hezkuntza eta geoturismoa izan dira Geoparkearen estrategiaren zutabeka. “Hamarkada honen ondoren Euskal Kostaldeko Unescoren Munduko Geoparkeak bere indarra bermatu du erakundeen laguntzari, herritarren babesari eta bisitariei esker. Kontserbazioa, hezkuntza eta geoturismoa izan dira Geoparkearen estrategiaren zutabeak, betiere, Mutriku, Deba eta Zumaia Geoparkea osatzen dute udalerrietako garapen lokal iraunkorraren alde lan eginez”.

EGITARAUA

Urriak 4an, Zumaian (kofradiako plazan)

10:00. Txistularien kalejira.

11:30. Irekiera ekitaldia.

11:30-14:30 eta 17:00-19:30. Ontzi tradizionalen erakusketa (Beduola Elkartea).

11:30-13:30 eta 16:30-18:30. Kofradiaren irekiera eta bisita gidatuak.

17:00-19:30. Ontzi tradizionaletan nabigatzeko aukera.

Urriak 10ean, Mutrikun (moilan)

09:00-14:00. Merkatu txiki berezia (baserriko produktuak eta arrain kontserbak).

11:30. Irekiera ekitaldia.

10:00-11:30, 12:00-13:30 eta 17:00-18:30. Arrietakua Jauregira bisita gidatuak.

11:30-14:30 eta 17:00-19:30. Ontzi tradizionalen erakusketa (Beduola Elkartea) portuan.

11:30-14:30. Amugileen ofizioaren eta garai bateko aparejuen erakustaldia, Arkugain Elkartean.

17:00-19:30. Ontzi tradizionaletan nabigatzeko aukera.

Urriak 17an, Deba (Anes Arrinda pasealekua)

11:30. Irekiera ekitaldia Kalean Kantuzekoek girotuta.

11:00-12:00 eta 12:30-13:30. Bisita gidatuak Santa Maria elizara.

11:30-14:30 eta 17:00-19:30. Ontzi tradizionalen erakusketa (Beduola Elkartea).

12:00-14:00. Marinel korapiloen tailerra.

17:00-19:30. Ontzi tradizionaletan nabigatzeko aukera.


Hiru urteko "tortura zuria"

Puerto IIIko espetxean bakartuta izan dute hiru urtez Arantza Zulueta, eta hainbatetan salatu dute "tortura zuria" ezarri diotela. Arantza askatu! plataformako kide Andone Soldevillak eta Lola Gomezek azaldu zuten Zuluetaren egoera: "Ezarri dioten erregimenaren ondorioz, ez du inolako jardueratan parte hartzeko eskubiderik; ezin du inolako ikastarorik edo bestelako jardunik egin. Goialdea sarez itxia duen patio batera soilik atera daiteke. 13×5 metrokoa da patioa, erraketarekin jolastu edo korrika egiteko txikiegia. Egunean lau orduz atera daiteke patio horretara, gehienetan bakarrik, beste presorik ikusi gabe.

Dagoen galeria espetxe barruko zigorrak betetzeari begirakoa eta 75. artikulua ezarri dieten presoentzakoa da. Artikulu hori oso arriskutsuak diren presoentzat sortua da, edo, "egokitzeko arazoak" dituztenentzat. Bizi baldintzetan murrizketa handiak dakartza horrek, eta, normalean, hilabete baino gehiago luza ezin den zigor egoera da. Oso egoera gogorra da, eta, adibidez, patiora arratsaldean ateratzen denean, 24 ordu baino gehiago igaro behar izaten ditu ziegan itxita. Ziegara sartzen dioten afaria hoztuta ematen diote; etengabe miatzen diote ziega, etengabe hankaz gora jartzen; erabat biluzarazten dute miaketa integralak egiteko…"

Bakartzearen aurka, protestak

Duela hamazazpi egun agindu zuen epaileak bakartze egoera kentzeko, baina Zuluetaren abokatu Alfonso Zenonek salatu zuen presoaren egoerak okerrera egin zuela harrezkero. Abokatu presoaren egoeran "genero aldagaiak" duen eragina ere nabarmendu zuten hainbat elkarte feministak.

Aurrez, Auzitegi Nazionalak ukatua zion baldintzapeko askatasuna, Zuluetak ihes egiteko arriskua zegoelakoan. "Mendeku nahia" salatu izan du Zenonek: "Zulueta 1991tik aritu da abokatu lanetan euskal presoen defentsan, Auzitegi Nazionalean batez ere, eta haren jarduera ez zen izan hango askoren gogoko".

Hiru urteotan, hainbat protesta egin dira haren egoera salatzeko. Joan den urtarrilean, esaterako, atxiloketen hirugarren urteurrenean, manifestazio bat egin zuten Bilbon. Halaber, Zuluetaren egoera gizarteratzeko webgune bat atondu zuten, eta 130 salaketa jarri zituzten epaitegietan Zulueta eta Jon Enparantza bakartu izanaren aurka. Enparantza iazko martxoan askatu zuten, bermea ordainduta.

AED eta ELDH Europako abokatu elkarteek ere salatu zuten Zuluetaren eta Enparantzaren bakartzea.


Pennywise, Cock Sparrer eta Turbo Negro 2016ko Gasteiz Calling jaialdian

Gasteiz Calling jaialdiak 2016eko edizioko kartela osatuko duten taldeen erdia konfirmatu du: Pennywise, Cock Sparrer, Turbo Negro, Gorilla Biscuits, Youth Brigade eta Gas Drummers.

Jaialdiaren lehenengo edizioa 2015eko irailaren 5ean ospatu zen eta 6.000 pertsona baina gehiago bildu ziren Gasteizko Iradier Arenan. The Casualties, Gatillazo, Bad Religion eta The Toy Dolls punk rock taldeek kontzertua eskaini zuten.

2016ko irailaren 3an Gasteiz Calling jaialdia bueltatuko da Iradier Arenara. Sarrerak jadanik eros daitezke. Irteera eskaintza 44€ + banaketa gastuak da, lehendabiziko 1.000 sarrerei soilik aplikatuko zaiena.

Informazio gehiago: Gasteiz Calling


Junip, Dinosaur Jr. eta Belako, Kutxa Kultur Festibala jaialdian

Irailaren 6an eta 7an Donostian egingo den jaialdian Allo Darwin, William Tyler, Audience eta Disco Doom ere arituko dira.

Kutxa Kultur Festibalean arituko diren zenbait artistaren izenak iragarri genituen aspaldi, eta gaur irailean Igeldoko (Donostia) jolas parkean joko duten beste hainbat talde ezagutu ditugu.

Junip, Dinosaur Jr. eta Dover dira iragarpen berrietako batzuk, baina aipatutako taldeez gain, Belako, Allo Darwin, William Tyler, Audience eta Disco Doom ere izango dira Gipuzkoako hiriburuan.

Gainera, otsailean aurreratu bezala, Crystal Fighters, Built To Spill, Delorean, Crocodilles, Bobby Bare Jr. eta Damien Jurado egongo dira aurtengo edizioan.

Sarrerak

Sarrerak kutxasarrerak.net webgunean daude eskuragarri, 17 eurotan.

Egitaraua

IRAILAK 6

Agertoki nagusian

-Delorean

-Junip

-Damien Jurado

-Belako

-Allo Darlin

-William Tyler

Dance Hall agertokian

Bukowski DJ Set: Makala, Budin

Kutxa Kultur Musika agertokian

Grande Days, Buffalo, Codigo Bushido, Jus, Roulot

IRAILAK 7

Agertoki nagusian

-Dinosaur JR.

-Built to Spill

-Dover "Devil Came to Me"

-Crocodiles

-Bobby Bare JR

-Audience

-Disco Doom

Dance Hall agetokian

-Bukowski D Set: Makala, Budin

Kutxa Kultur Musika agertokian

Cohen, UK Bill, Lou Topet, Istrian, Napoka Iria

KutxaKulturFest 2013. Nuevos grupos confirmados. from Hervidero on Vimeo.


14.000 lagunetik gora bildu ditu Mangamorek

Iraun duen hiru egunetan, Japoniako kulturagaz zerikusia duten 100 jarduera baino gehiago egin dira Zornotzan.

Antolatzaileen arabera, barikukoa eta zapatukoa izan dira jardunaldi arrakatatsuenak, hala ere, ekitaldirik jendetsuenak domekako Luna Dangelis eta Deiak youtuberren berbaldia (1.200 pertsona bildu ziren bertan), eta Dance lehiaketa (1.400 lagun) izan ziren.

Bestalde, aurtengo nobedade nagusietako bat gastronomia-gunea izan da, eta honen balorazio positiboa egin dute antolatzaileek. Cristina Sombray sukaldari ezagunak hainbat sushi tailer eta dastaketa eskaini zituen bertan, besteak beste.


Usategietako IV. Gastronomia Saria

IV. Gastronomia Saria ospatu zen azaroaren 7an Usategietan. Iruñeko El Trujal, Igantziko La Villa, Arantzako Aterpe, Elgorriko Bainuetxea, Oronoz Mugaireko Urgain, Lesakako Kasino, Elizondoko Santxotena, Etxalarko Benta, Elutsa eta Herriko Ostatuak parte hartu zuten. Urrezko paleta, Aterpek irabazi zuen eta zilarrezko paleta Santxotenak. Publikoak ere botoa eman zuen, eta gehien gustatutakoak El Trujal lehendabizi eta ondotik Urgain izan ziren. Berrikuntza saria hutsik gelditu zen.


Santa Agedako zakarrontzia kenduko dutenez, irtenbide bila

Amankomunazgoak zakarrak batzeko guneak berrantolatu zituen aurreko legegintzaldian. Auzoetako sarreretan batu zituen guneak.

Zakarrak jasotzeko kamioi berrientzat erosoagoa da horrela, aurrekoak baino handiagoak baitira. Orduan zakarrontzi berde batzuk kendu barik geratu ziren Durangaldean, eta orain kentzen dabiltza. Izurtzan Santo Tomasekoa lekuz aldatuko dute, eta Ortuzar auzoan dagoena kendu eta sarrerakoa mantenduko dute. Baina Santa Ageda ermitan dagoena kentzea da udala gehien arduratzen duena, astebururo jende ugari joaten baita bertara. Irtenbide bat bilatu bitartean, zakarrontzia mantentzeko eskatu diote Amankomunazgoari.


Zumaiako merke azoka atzeratu egingo da eguraldi txarra dela eta

Asteburu honetarako zegoen aurreikusita Zumaiako Merkatari elkarteak eta Udalak elkarlanean urtero antolatzen duten outlet merkatua, baina tamalez, eguraldi txarra dela eta, merke azoka atzeratu egingo da. Merkatari elkarteak aurrerago jakinaraziko ditu azokaren data berriak.


Bastida eta Lizartza Bizkargiko dantzariak irabazle, Lazkaoko dantza txapelketan

Joan den maiatzaren 1ean, XXXIX. Dantza Suelto Txapelketa izan zen Lazkaon, eta lehen saria irabazi zuten bikote gazteen mailan Itziar Bastida eta Anaitz Lizartza dantzari azpeitiarrek. Bi dantzariak Azkoitiko Bizkargi musika eta dantza eskolako ikasleak dira, eta Aitor Sorazu dantzari azkoitiarra da haien irakaslea.

Lazkaoko Oin Arin dantza taldeak antolatzen du txapelketa, eta aurten 11 bikote igo dira oholtzara.

Bizkargi musika eta dantza eskolak bikote irabazlea zoriondu du.


Bihar ‘Show-Stakovich’,

musika, poemak eta dantza uztartzen dituen ikuskizuna

Bihar iluntzean, Show-Stakovich ikuskizun konplexua izango da Chillida Lekun. Ikuskizun honetan errezitatzaileak, dantzariak eta musikari boskoteak bat egiten dute. Emanaldia Chillida Lekuko Zabalaga baserrian izango da, arratsaldeko 19:30etan. Sarrera 12 euro.


Ikas elkarteak egoitza estreinatu du Uztaritzen

"Egundaino ukan ez dituen baldintzetan aritzen ahal da orain Ikas". Hitz horiekin hasi zuen hitzaldia Maite Erdozaintzi-Etxartek Ikas pedagogia zerbitzu elkartearen egoitzaren estreinan, joan den larunbatean.Uztaritzeko egoitzan ariko dira orain Ikasek dituen bederatzi langileak ikasmateriala ekoizteko lanetan. Leku zabalagoa dutenez, egokiago izanen zaie irakasleei harrera egiteko —usu harremanetan dira eskola elebidunetako eta ikastoletako irakasleekin—, batetik, eta liburutegi bat ukaiteko, bestetik.Elkarteak 50 urtez gorako ibilbidea du gibeletik, beti lagundua izan gabe. Baionan, herriko etxearena zen egoitza batetik Uztaritzera joan zen Ikas 1996an, "behar bezalako proposamena" Uztaritzetik jin baitzitzaien, hiriburuko herriko etxeak egin ziena. Lota jauregian egonik, egoitza berria du orain Ikasek. Pedagogia alorrean egiten duen lanari dagokionez, berriz, ezagupen ofiziala berant ukan du elkarteak. Ezohikoa, gainera: "Parekorik ez baita Frantzian, ez eta itsasoz haraindiko lurraldeetan ere: alabaina, zerbitzu publikoaren eginkizuna ezagutua zaion elkarte gisa ari da", Erdozaintzi-Etxarten erranetan.Baina ezagupena ez da, pentsa daitekeen bezala, berehala jin. 1993. eta 1995. urteetan lehen hizkuntza politika pentsatu zelarik, Garapen Kontseiluan hitzartu zen Ikasen eginkizuna euskalgintzaren eta hautetsien artean. Geroztik, elkarteak traba batzuk gainditu behar izan ditu.Haietarik bat ukan zuen gogoan elkarteko lehendakariak estreina egunean egin hitzaldian: "Ikasmaterialgintza elkarte baten esku uztea ez zezakeen hain aise onar Hezkuntza Nazionalak, edo haren parte batek, bederen; halaber beste erakunde publikoek".Orain duen ezagupena 2009an kausitu zuen elkarteak. Ikasen zuzendari Aines Dufauk esplikatu du: "Hezkuntza Nazionalak galdetu zuen Ikasen ebaluazio bat egitea, egitura gisa eta haren ekoizpenari begiratuz: nolako liburuak eta ikastresnak egiten dituen". Eta emaitzak honela zioen: "Kalitatezko argitalpenak egiten ditu, euskarri gisa eta maila didaktikoan, baita hizkuntza aldetik ere".Etorkizuneko erronkakHezkuntza Nazionalak 2009an eginarazi zuen ebaluazioan, halere, hutsuneak ere agertu ziren. Bereziki bigarren mailako hezkuntzan (kolegioa eta lizeoa) askoz gehiago egin behar zukeela zioen emaitzak, eta horretarako egitura azkartu beharko zela. "Guk ere funtsean bagenekiena", dio Aines Dufauk.Erronka horri buru egiteko, arazoa ez da dirua, elkarteko zuzendariak dioenaz: "Atzeman behar dugu jende aski prestatua, bai gaietan eta bai euskaran, araberako ikastresnak egiteko. Ez da aski euskalduna izatea eta gaia menperatzea: liburuen edukiak prestatzeko behar da araberako formakuntza".Arazo horren aterabidea non ikusten duen argitu zuen Erdozaintzi-Etxartek: "Sinesten dugu Hezkuntza Nazionalaren eta unibertsitatearen esku dela euskarazko ikasmaterialgintzaren garapena".


Getxo udalerritik txotx bila doaz sagardotegietara

Berangon egin legez, egunotan, sagardotegietara joango dira hainbat eta hainbat uribekostar, sasoiko edari fresko, bizi eta garratz arinaren bila. Gutxienez, beste bi irteera antolatu dituzte txotx preziatua dastatzeko, Algortatik eta Itzubaltzeta/Romotik.

Goiztiarrenak Egizu! elkarteko berbalagunak izango dira; otsailaren 20an ibiliko dira kupelaren inguruan, Irunen. Aurretik, Albaola itsas kulturaren faktoria bisitatuko dute Pasai San Pedron; bertan San Juan baleontziaren erreplika ikusteko. Helduek 40 eta 43 euro bitartean ordaindu beharko dituzte; eta 20-25 euro, gaztetxoek. Izena emateko, honako bideak erabil daitezke: 619 935 541 telefonoa eta egizugetxo@gmail.com posta elektronikoa.

Martxoaren 5ean, Itzubaltzeta/Romotik aterako dira; bertako jai-batzordeak eta Txapelak Bat kantu-taldeak Astigarragarantz ipini dute ipar-orratza. Izena hilaren 12ra arte eman daiteke; txangoa 45 euroan dago. Argibide gehiago gura izanez gero, erromokojaibatzordea@hotmail.com posta elektronikora jo daiteke.

Itzubaltzetarren kartela


Esteladen eta txistuen gaua berriro ere Espainiako Kopako finalean

Espainiako ereserkia jotzean, Kataluniako bandera independentistak telebistan agertzea saihestu zuen Mediaset taldeak.

Azken urteetan ohikoa bilakatu da futboleko Espainiako Kopako finalean Bartzelonak jokatzea eta, harekin batera, zaleek Espainiako ereserkiari txistu egitea. Bart gauekoa ez zen salbuespena izan; Madrilgo Vicente Calderon zelaia lepo beteta, txistukada handia izan zen partida hasi atarian, nahiz eta ez izan iazkoa bezain handia —2015eko finalean, Athleticek jokatu zuen Bartzelonarekin, Kataluniako hiriburuan—.

Txistuez aparte, ordea, esteladak izan dira eztabaidagai finalaren astean. Espainiako Gobernuko ordezkariak debekatu egin zuen Kataluniako bandera independentistarekin estadiora sartzea, baina epaile batek baimena eman zuen azkenean esteladak eramateko. Hori horrela, milaka estelada ikusi ahal izan ziren harmailetan.

Ez, ordea, Espainiako ereserkia jo zuten bitartean. Mediaset taldeak eman zuen partida telebistan, eta saihestu egin zuen telebistan esteladak agertzea ereserkiak iraun zuen minutuan. Jokalariak, Espainiako errege-erreginak... Espainiako banderak zeramatzaten zaleak ere erakutsi zituen telebistan. Erakutsi edo ez, Carles Puigdemont Kataluniako Gobernuko presidenteak Twitterren idatzitako mezuak erakusten du esteladek finalean izandako protagonismoa:


Eskualdeko enpresa txikiei lan arriskuen prebentzioaren arloan laguntzeko programa

Urola Kostako Udal Elkartea “Zure enpresaren prebentzioa hobetu” programa bideratzen ari da Aia, Getaria, Orio, Zarautz eta Zumaiako enpresei laneko arriskuen prebentzioaren integrazioan laguntzeko.

Parte hartzen duen enpresak prebentzioaren arloan aholkularitza jasoko du doan eta konfidentzialki. Urola Kostako Udal Elkarteko teknikari kualifikatu batek enpresara bisita egiten du. Bertan “barne auditoria” bat egiten da, laneko arriskuen prebentzioan kontuan hartu behar diren puntu garrantzitsuenak aztertuz.

Honen inguruko informazioa Udal Elkartearen webgunean duzue, hemen.


Bizenta Mogel Elkartearen hitzaldiak otsailaren 28an hasiko dira

Bizenta Mogel Elkarte Sozio-Kulturalak 2018. ikasturteari dagozkion hitzaldiak antolatu ditu datozen asteetarako. Otsailaren 28an hasiko dira konferentziekin. Guztiak Elkargunean izango dira, 15:30ean hasita.

Egitaraua:

Otsailak 28, asteazkena:

Bakardadearen aurrean jarrera eta posibilitateak.

Hizlaria: Jexux Mari Mujika EUTG-ko etika irakaslea.

Martxoak 7, asteazkena:

Azkoitiaren nortasun historikoa: etxeak.

Hizlaria: Juan Bautista Mendizabal historialaria

Martxoak 14, asteazkena:

Euskal Herriko ehorzte errituen historia

Hizlaria: Iñaki Olaizola antropologoa

Martxoak 21, asteazkena

Ibilaldia egingo dute Bilboko Arte Ederren Museora - Goya. 14:00etan irtengo dira Eroski txikiaren pareko geltokitik.


«Udalari eskatzen diogu elikagai bankuarekin duen elkarlana komertzio eta ostalaritzara zabaltzea»

Elikagai bankuarekin duen hitzarmena herriko komertzio eta ostalarietara zabaltzea eskatu dio PSE-EE alderdiak Astigarragako Udalari; «iniziatiba udaletxean erregistratu» dutela jakinarazi diote, Kronikari, prentsa ohar bidez.

Azaldu dutenez, helburua da saldu ezin diren baina kontsumitu daitezkeen elikagaia aprobetxatzea: «baita ere nahi dugu, Udalak aktiboki hartzea parte hezkuntza kanpainetan eta elikagaiak modu arduratsuan kontsumitzeko kontzientziazioan».

«Udalak agente aktiboa izan behar du»

Mikel Duranen, PSE-EEko bozeramailearen esanetan, Udalak agente aktiboa izan behar du prozesu honetan guztian: «elkartasuna bultzatu behar du herriko komertzio eta ostalariekin elkarlana landuz; saltzeko moduan ez egon arren, kontsumorako onak diren elikagaiak biltzen lagundu behar du, ondoren aprobetxatu ahal izatako».

«Elikagai asko baztertu egiten dira neurriagatik, itxuragatik... baina jateko moduan daude»

«Askotan elikagaiak itxuragatik baztertzen dira»

Duranek gogoratu du, komertzio eta ostalaritza guneetan baztertzen diren elikagai asko ez daudela txartuak: «asko eta asko baztertzen dira, beste hainbat arrazoiren artean, itxuragatik. Inongo arazorik gabe kontsumitu daitezkeen produktuak dira, baina itxura aldetik ez dira ‘perfektuak’, kontsumitzaileak ez ditu erosten».

Duranek hainbat adibide ematen ditu prentsa oharrean: «fruituak, barazkiak eta lekadunak baztertu egiten dira neurri txikiegia dutelako, haundiegiak direlako, forma edo koloreetan inperfekzioak dituztelako...».

Mozioan, bi puntu

Alderdi sozialistak azaldu duenez, aurkeztu duten mozioak bi puntu ditu: «batetik Udalari eskatzen diogu aktiboki parte hartzeko hezkuntza eta kontzientziazio kanpainetan, elikagaiak modu arduratsuan kontsumitzea bultzatuz. Eta bestetik Udalari eskatzen diogu Elikagai bankuarekin lana egiteko konpromisoa hartzea; eta elkarlan hori herriko komertzio eta ostalarietara zabaltzea, kontsumitzeko egokiak diren elikagaiak aprobetxatu ahal izateko».


Arrakastatsuak Zero Settek Frantzian eskainitako kontzertuak

Zero Sette akordeoi orkestrak Frantzian egindako bira oso arrakastatsua izan da, taldeko partaideen esanetan.

Lorraine eskualdean ibili dira, uztailaren lehen astean, bertako akordeoi taldeak gonbidatuta. Guztira hiru kontzertu eskaini dituzte. Horietako bat Villerupt herrian, 410 lagun joan ziren kontzertura. Guenange herriko kontzertura, berriz, 395 joan ziren, eta bukatzeko Joeuf herrikora, 475.

Zero Setteren emanaldia

Lorrainek antolatutako FIA 2009 III. Jaialdian hainbat akordeoilari famatuk parte hartu zuten. Frantziako Guy Giuliano, Portugalgo Joao Frade, Italiako Giancarlo Salaris eta Michael Bridge kanadiarrak esku hartu zuten jaialdian, eta maila zein estilo paregabea erakutsi zuten.

Zero Settek ere denbora tarte handia izan zuen errepertorioa erakusteko. Danza del Sable, Violentango, Air, El Caserio, Bagatela eta El tambor de Granaderos eskaini zituen Lasarteko akordeoi orkestrak.

Hain zuzen ere azken obrarekin, jendea zutitu eta txaloka hasi zen. Antolatzaileek esan zutenez, aurreko edizioetan ez zen horrelakorik gertatu. Beraz, Zero Settek lortutako arrakasta erabatekoa izan zen.

Ikusleen eskariz, Zero Setteko partaideek jotzen jarraitu behar izan zuten. Guillermo Tell eta Edith Piafen bost arrakastak interpretatu zituen herriko taldeak. Hain zuzen ere, Celino Brattik konposatutako obra, Elias Goikouria zuzendariak prestatutako sorpresa izan zen. Entzuleak “txoratuta” gelditu omen ziren, lasarteoriatarrek emandako bukaerarekin.

Baina kontzertuak eskaini ez ezik, Lorraineko eskualdea bisitatzeko aukera izan dute akordeoilariek. Meategi bat bisitatu dute, eta Metz hiria ere bai. Homecourteko udaletxean gainera, alkateak egin zien ongi etorria.

Lasarten ere bai

Datorren irailaren 26an Lasarten egingo da VI. Akordeoi Jaialdia. Hain zuzen ere, jaialdi horretan aurkeztuko dituzte Edith Piafen bost arrakastak.

Baina hori baino lehenago beste egiteko batzuk izango ditu taldeak. Uztailaren 19an, esaterako, Asturiasen izango dira, Pola de Siero herrian. Datorren asteburuan jaiak dira herri horretan, eta lasartekoek bertan jotzeko gonbitea jaso dute. Horretaz gain, Donostiako Aste Nagusian ere joko du taldeak, boulevardean hain justu.


Austeritateko gobernua Grezian

Greziako trantsizioko gobernu berria osatzen duten 48 kideek atzo hartu zuten kargua. Lukas Papademos buru izango duen gobernuak hamazazpi ministro izango ditu eta 31 Estatu idazkari, ministrorde eta ministro ordezko. Bi ministerio LAOS eskuin muturreko alderdiak kudeatuko ditu.


Negu giroan dator udaberria

Gezurra dirudien arren, astearte arratsalde honetan, 17:15ean murgilduko gara ofizialki udaberrian. Urtaro berriari halere, negu giroan emango diogu ongi etorria. Inguruotan oraingoan zuritu ez badu ere, alerta laranja aktibatua egongo da gaur eguerdiko 12:00ak arte. "Elur-kota 100-300 m inguruan kokatuko da. Eguerdi partean 400-600 m-ra igoko da. Egunaren lehenengo partean zaparrada txiki-ertainak botako ditu. Ekaitzak jo eta txingorra bota dezake".

Hurrengo 24 orduetan, asteazken eguerdiko 12:00ak arte abisu horia izango da indarrean, elurragatik baita. "Zaparrada txikiak botako ditu, arratsaldean noizbehinka ertainak. Ekaitzak jo eta txingorra bota dezake". Egunaren amaieran eta bihar goizean 200-400 metro artean zuritu dezake, bihar eguerdian 400-600 metro artean. "Prezipitazio txikia egingo du han-hemenka, batez ere kantauri isurialdean".

Ordu aldaketa

Aipatu moduan, astearte honetan ofizialki udaberrian sartuko gara, 17:15ean. Urtaro berria estreinatu eta egun gutxira berriz, ordu aldaketa dator. Martxoaren 24tik 25erako, hau da, larunbatetik iganderako goizaldeko 02:00etan 03:00ak izango dira. Urrun dugun udako ordutegira egokitu beharko ditugu beraz erlojuak.

EGUNOTARAKO IRAGARPENA

Martxoak 20, asteartea

"Gaur negu-beteko giroarekin emango diogu hasiera udaberriari. Zaparradak botako ditu, ugariagoak ipar partean, eta batez ere egunaren lehen partean; elur-maila, orduan, 100-300 m artean egongo da, ekaitz-guneetan zertxobait beherago zuritu dezakeelarik. Horrez gain, iparraldeko haizea ederki sumatuko da zenbait unetan eta hotz sentsazioa areagotuko du. Tenperatura maximoak 4-7 ºC artean geratuko dira".

Martxoak 21, asteazkena

"Asteazkenean hotzak jarraipena izango du, baina bizkor atertuko du. Goizaldean eta goizeko lehen orduetan, ahulagoak izango badira ere, prezipitazioak nahikoa orokorrak izango dira. Goizak aurrera egin ahala, berriz, gero eta sakabanatuagoak eta noizbehinkakoak izango dira, eta arratsaldean atertzera egingo du. Elur-kotak 100-300 m artean egoten jarraituko du goizaldean eta goizean goiz. Ipar-haizea nagusituko da eta tenperatura maximoak pare bat gradu igoko dira".

Martxoak 22, osteguna

"Ostegunean hodeiak eta ostarteak, eta tenperaturaren igoera. Egunaren lehen partean behe-hodei ugari izango dugu, baina pixkanaka ostarteak gailentzen joango dira eta eguerdi parterako giro eguzkitsua izango dugu txoko guztietan. Hodeitza saretuta egongo denez, egunsentian barnealdean izotza botako du. Eguerdi partean, ordea, pixka bat goxatuko du eta maximoak 3 eta 5 ºC inguru igoko dira".

Informazio eguneratua: euskalmet.eus


Euskadik %5,3eko absentismo-tasa dauka

Euskal Autonomia Erkidegoak %5,3 absentismo-tasa dauka, absentismoaren gaineko I. Adecco Txostenaren arabera. Hego Euskal Herriko eta Espainiako absentismo tasak neurtu ditu Adeccok, eta Euskadirena da handiena. Nafarroak %4,5eko tasa dauka.

Absentismo tasa handienak Euskadin, Kantabrian (%4,7), Nafarroan eta Galizian (%4,5) antzeman ditu Adeccok, atzo txostenaren aurkezpenean esan zuenez. Tasa txikienak hauek dituzte: Balear Uharteek (%3,3), Extremadurak (%3,4), Andaluziak (%3,6), Madrilek (%3,7) eta Valentziako erkidegoak (%3,7).

Bilbon aurkeztu zituen emaitza horiek Javier Blascok, Adeccoren lege-aholkularitza zuzendariak, lan-erreformaren aplikazioaren inguruko jardunaldi baten.

Javier Blascok esan zuenez, hainbat adituk esaten dute absentismo gehiago dagoela gaixotasun-kobertura "eskuzabalagoa" edo "lortzeko errazagoa" den lekuetan.

Adeccoren txostenaren arabera, Espainian, batez beste, langile bakoitzak 11,6 egun galtzen ditu urtero absentismoarengatik. Aztertu dituzten herrialdeen artean hori da batezbesteko handiena, eta denborarekin "asko" handitzeko joera duela esan zuen Adeccok.

Beste muturrean, batezbesteko txikiena AEBek dute: langile eta urteko 4,9 egun. Gainera, 1970etik 2010era gutxitzen doa absentismo maila AEBetan.


Udalak etxebizitzak irisgarri egiteko eta birgaitzeko laguntzen kopuru berria onartu du


Ikurren Legea aldatzeari uko egin dio gobernuak, «adostasuna» falta delako

Udal maparen erreforma indargabetzeko eskea ere ezetsi du Txibiteren gobernuak. Parlamentuak etzi izendatuko du hari dagokion senataria

Navarra Sumak bi lege proposamen aurkeztu zituen abuztuan Nafarroako Parlamentuan: Ikurren Legearen erreforma eta bertan behera uztea Udal Maparen erreforma. Atzo, Nafarroako Gobernuak proposamen horien inguruan eginiko txostenak jaso zituen Parlamentuko Mahaiak, eta bide eman zion horien tramitazioari. Hala ere, bi legegaiek ez dute osoko bilkuraren langa gaindituko, Nafarroako Gobernuak bien kontrako iritzia eman baitu.

Horren berri izan ostean, Navarra Sumako bozeramaile Javier Esparzak salatu du bi proposamenak baztertzea PSNk «nazionalismoari eginiko kontzesio izugarria» dela: «Iragan legealdian, PSNk zioen Ikurren Lege berri bat behar zela ikur horiek duintzeko». Ramon Alzorriz PSNko bozeramaileak, ordea, esan du ezezko horiek bat datozela PSNk, Geroa Baik, Ahal Dugu-k eta Ezkerrak adostutako programarekin, eta erantsi du «adostasun handiagoa» behar dela ikurren gaian «egonkortasuna» lortzeko.

Mahaikideek beste txosten bat ere izan dute mahai gainean; legebiltzarreko zerbitzu juridikoek adierazi dute Parlamentuko Mahaia ezin dela handitu legealdi honetan. PSNk mahaitik kanpo nahi zuen EH Bildu, baina adostu zuten EH Bildurentzat izatea bigarren idazkaritza mahaiaren osaketa zabaltzearen truke, bost ordezkaritik zazpira igarota. PSNkoa eta Ahal Dugu-koa izan behar zuten bi kide berriek. Zerbitzu juridikoek adierazi dute legebiltzarraren erregelamendua moldatu behar dela horretarako, eta araudi berria hurrengo legealdian sartuko litzatekeela indarrean.

Akordiorik ez senaturako

Bestalde, etzi egingo dute Nafarroako Parlamentuari dagokion senataria aukeratzeko eztabaida. Navarra Sumako Arantxa Arias, Geroa Baiko Koldo Martinez eta Ezkerrako Iñaki Bernal dira hautagaiak, eta oraingoz ezein hautagaik ez du behar adina babes. Ariasek bere taldekideen hogei botoak izango ditu, eta beste hainbeste lor ditzake Martinezek, PSNk eta Geroa Baik haren alde egingo baitute. EH Bildu, Ahal Dugu eta Ezkerra Bernali botoa ematekoak dira, baina, berdinketa gertatuz gero, Navarra Sumakoa litzateke senataria.


“Umore ona eta pazientzia behar dira”

Andrea Olaizolak bere familian egunorokoa zela bizi duten kontatu digu. Deitu diogunean, Arlene eta Ihintza alabekin eskolatik bidalitako lanak egiten harrapatu dugu.

Kalonge kaleko pisu batean bizi dira Andrea eta Eneko (bikotea), euren bere bi alabekin, Ihintza eta Arlenerekin, 7 eta 4 urte dituztenak. Guraso biak lanean diharduten arren, Andreak bi astetik behin egiten du lan kanpoan eta aste honetan etxean egoteko moduan dago.

Atzo eta gaur, umeekin eskolako etxekolanak egiten hasi dira: “Irakasleek etxekolan mordoxka bat bidaltzen diete emailez: irakurketa, matematikak, musikam ingelesa aste guztirako… Eta hori oso ondo dago baina etxea ez da eskolako gela eta ez da erraza hemen umeak etxekolanak egiten edukitzea, edozerekin distraitzen dira-eta. Umeek etengabe dihadute telebista eta mobila eskatzen eta gainera etxekolanak ordenagailuz egin behar dituzte”.

Ostera, modu sanoagoan distraitzeko lagun onak dituzte etxean. “Bi txakur ditugu, Festa eta Josi, bi perikito, eta arrainak. Animaliak gobernatzea entretenimendu ona da bai guretzat eta bai umeentzat eta zakurrekin jolastea ere bai. Tarteka estropizioren bat edo beste ere egiten dute baina tira... Azken egunotan, batek baino gehiagok eskatu digu txakurra, paseoan irten ahal izateko. Kar kar kar!”.

“Egunerokoa konplikatua da. Jaleo bat da. Umeak, etxekolanak, jana preparatzea, bataren eta bestearen bideo-deiak atenditzea… Joan zen ostegunetik gaude etxean eta egoera honetara ohitzea ez da erraza, umore ona eta pazientzia behar dira.”

Oharra: Irakurle, datozen egunetan, asmoa dugu Plaentxia.eus-en antzeko artikuluak lantzen jarraitzeko, soraluzetarren bizi-esperientziak ezagutuz. Beraz, asko eskertuko genizuke interesgarri iruditzen zaizkizun esperientzien berri ematea, 605706086 mugikorrera idatzita edo deituta. Eskerrik asko eta besarkada bat.


Akusaziorik ez Miarritzen aurkitu gorpuagatik

MIARRITZE. Larunbatean Miarritzen (Lapurdi) hilik aurkitu zuten 40 urteko emazteak intsulina injekzio baten bidez bere buruaz beste egin izanaren hipotesia sinesgarriena dela azaldu zuen atzo Samuel Vuelta Simon Baionako prokuradoreak.

Emaztearen senarra ospitalean dago oraindik, herenegun galdeketa egin ostean: «Oso azkar joan da, eta, hainbat elementu egiaztatu ondoren, haren kontrako akusaziorik ez da oraingoz».

Larunbat gauean hirian «noraezean eta depresio egoeran» zebilen gizona, eta «suizidio bikoitzaz» hitz egin zien hurbildu zitzaizkion poliziei. Hasieran zabaldu bazen ere emakumearen gorpua gizonaren ibilgailuko maletategian zela prokuradoreak zehaztu du «autoan etzanda» aurkitu zutela. Datozen egunetan egingo diote autopsia hilotzari. Sud Ouest egunkariak jakitera eman du emakumea eta haren bikotekidea depresio eta suizidiorako joeragatik segituak zirela.


Epai-mahaiak frogatzat onartu du Adur Ramirez agertzen den ETBren bideoa

Era berean, froga gisa onartu du Iñaki Abad auzipetuak Koxka tabernaren kanpoaldean grabatu zuen bideoa. Guardia Zibilaren sarjentuak eskukada eman zion grabazio horregatik.

Azkenenean, Auzitegi Nazionaleko epai-mahaiak froga gisa onartu du 2016ko urriaren 14an ETBk Altsasuko frontoian hartutako irudiak. Irudi horietan Adur Ramirez ageri da, arropa ilunekin jantzita, eta ez kamiseta gorri batekin, bere kontrako akusazioan aipatzen den moduan.

Era berean, epai-mahaiak frogatzat onartu du Iñaki Abad auzipetuak Koxka tabernaren kanpoaldean grabatu zuen bideoa. Guardia Zibilaren sarjentuak eskukada eman zion bideo hori grabatzeagatik.

Epaiketaren bosgarren Saioa egin dute ostiral honetan. Defentsak deitutako 24 lekukok deklaratu dute.

10:00etan hasi da saioa. Lehen bost lekukoek, akusatuen lagunak edo ezagunak denak ere, zortzi gazteek lehen egunean esandakoa berretsi dute. Besteak beste, aipatu dute Adur Ramirez de Alda akusatuak kamiseta beltza zeramala egun hartan, eta goiz joan zela etxera, 02:00ak aldera.

Bertsio hori baieztatu du akusatu horren amak ere, Isabel Pozuetak, hain justu. Emakumeak lekuko gisa deklaratu du, defentsak eskatuta. Azaldu duenez, urriaren 14an senarrarekin eta ahizparekin atera zen Altsasutik. Pilota partida bat ikustera joan ziren, eta han semea ikusi zuen, lagun koadrilarekin. Partida amaitzean, pare bat pote hartu zituzten bi tabernatan, eta segidan etxera joan ziren, biharamunean egitekoa baitzuten (Pozuetak lasterketa batean parte hartu behar zuen).

Etxera heltzean (02:15-02:30 aldera), Adur topatu zuten sukaldean, eta partidaz apur bat mintzatu ostean, ohera joan ziren denak. Gaztea ez zen etxetik berriro atera, amaren esanetan.

Egun hartan semeak jantzita zeraman arropaz galdetuta, Pozuetak esan du ez dela ondo oroitzen, baina argazkiak eta bideoak ikusi ondoren, akordatu dela mutilak kamiseta beltza eta jertse grisa zeramala. Egun hartan ez zen arropaz aldatu, berak dakiela.

Pozueta epaiketaren unerik zirraragarrienetako baten protagonista izan da, bere semeari besarkada bat emateko baimena eman diotenean.

Bestalde, gertakariak jazo ziren gauean Guardia Zibilaren tenientea artatu zuen suhiltzaileak ere deklaratu du gaurko saioan, eta ondokoa adierazi du: "Zauri txikitxo bat zuen eta gasa pare batekin sendatu genion; orkatilan zelula bat jarri genion".

Tenientearen bikotekideari (Maria Jose) dagokionez, suhiltzaileak esan du laguntza ukatu zuela, "ondo zegoelako".

BIDEOA | Adur Ramirezen irudiak Altsasuko frontoian:


Asteartean gutxieneko zerbitzuak lau orduz Euskotrenen

Lan uzte partzial gehiago iragarri dituzte Amara eta Arasoko Euskotreneko langileek datozen asteetarako. Zerbitzu publikoak guztiok erabiltzeko aukera izatea eskatzen ari dira udazkenaz geroztik, zerbitzuen maiztasuna edota kontratu finkoa duten langileen kopurua handitzea. Greba eragiten ari den lan gatazkak konpontzeke segitzen duenez, aipatu moduan, greba deialdiari eutsiko diote langileek.

Honenbestez, gutxieneko zerbitzuak egongo dira, apirilaren 11, 19, 21, 25 edota 27an. Aipatu moduan, gutxieneko zerbitzuak ez dira egun osoz izango, ordu tarte jakinetan baizik. Apirilaren 11n 6:55-9:05 artean eta 17:55-20:05 artean izango dira, Zumaia-Donostia eta Lasarte-Hendaia lineetan. Apirilaren 19an eta 21ean, 07:25-09:35 artean, 18:25-20:35 artean. Apirilaren 25ean eta 27an, 6:25etik 8:35era, eta 17:25etik 19:35era.

170330euskotren10 170330euskotren9 170330euskotren8 170330euskotren7 170330euskotren6 170330euskotren5 170330euskotren4 170330euskotren3 170330euskotren2 170330euskotren1

Informazio gehiago:

euskotren.eus

944 333 333

@euskotrenEJGV (Twitter)

Lan uzteak egiten ari diren langileen berri: Euskotren Amarako Langileak (Facebook) edo @EuskotrenAmara (Twitter)


«Gure artea erantsiko diogu artisten lanari»

Sortzaileen lana janzkera egokiarekin plazaratzeko, 'Arteria' magazin digitala estreinatu dute asteon. Uretak diseinatu du weba, eta proiektua gidatzen du Alvaro Ledesmarekin eta Gregorio Miragayarekin batera.

Web diseinatzailea da Cristina Ureta (Aranda de Duero, Espainia, 1975). Gipuzkoako artisauak biltzeko plataforma digital batean ari da lanean azkenaldian.

Nola sortu da Arteria magazine aldizkari digital elebiduna egiteko ideia?

Alvaro Ledesma artistak eta biok askotan hitz egin izan dugu sortzaileen lana ezagutarazteko dauden zailtasunen inguruan. Horri konponbide moduko bat eman nahi genion, eta pentsatu genuen geure burua erakustea izan zitekeela aukera bat. Jende askorengana iristea, eta beste inoren menpe ez egotea zen gure ideiaren ardatza.

Ez da ohiko aldizkari bat. Sormenezko bideoak daude, olerkien audioak, ilustrazioak... Sormen lana ikusten da.

Aldizkaria sortzeko orduan, bi gauza argi genituen: jende askorengana iritsi behar zuen, eta hori webak eskaintzen zigun, eta, bestalde, artisten lana modu ezberdin batean erakutsi nahi genuen. Sortzaileen lanari balioa jarri behar geniola pentsatu genuen. Orduan erabaki genuen gure arte propioa eranstea, artisten artean oinarrituta. Magazin digitalak paperezko aldizkariaren formatua ematen digu. Edukietan, halaber, sortzaileen lana gurearekin jantzi nahi dugu.

Hiru hilean behin argitaratuko duzue zenbaki bakoitza. Nolako gaiak agertuko dira?

Diziplina artistiko guztiak landuko ditugu: antzerkia, dantza, zinema, arte plastikoak, musika, literatura, diseinua... Artearekin lotutako edozer. Zenbakietan aniztasuna egotea nahiko genuke.

Nola finantzatuko duzue proiektua?

Lehen aurrekontua finantza kolektiboko kanpaina baten bidez osatu dugu. Kanpaina hori Gipuzkoako Diputazioaren bitartez eraman genuen aurrera. Bestalde, Errenteriako Udalaren (Gipuzkoa) Kultura Sailaren laguntza izan dugu. Ledesma, Gregorio Miragaya eta hirurok elkarte bat sortu dugu Errenterian, eta horri esker lortu dugu hango udalaren laguntza. Etorkizunean ere laguntza publikoak lortzen saiatuko gara, baina babesle pribatuak eta publizitatea ere bai.

Zergatik aukeratu duzue zuri-beltza argazkietarako eta sormen bideoetarako?

Ledesmak ia beti zuri-beltzean egiten du lan, eta lehen zenbakian haren irudiak erabili ditugu. Zuri-beltzak elegantzia apur bat ematen dio webari. Niri, bisualki, asko gustatzen zait.

David Aguilar zinemagileari buruzko bideo dokumental bat ikus daiteke lehen zenbakian. Artisten sormen prozesuan sakontzeko asmoa duzue?

Zenbaki bakoitzean gai nagusi bat egongo da, eta aurrenekoan bideo dokumental hori sortu dugu. Artisten lana erakusteaz gain, interesgarria iruditzen zaigu haiek kontatzea nola ikusten duten sormen prozesua barrutik. Zer pentsatzen duten eta zer gertatzen zaien, sortzen dutenean. Hori erakusteak lana hobeto ulertzea ekar dezake. Polita da entzutea zer gertatzen zaien sortzaileei, sortzen dutenean.

Beste aldizkari digitalen batean inspiratu al zarete Arteria sortzeko?

Ez. Gure inspiraziorik handiena paperezko aldizkariak izan dira. Badirudi weba funtzionala izatera kondenatuta dagoela, baina ez da hala. Webean oso gauza politak egin daitezke.

Edukiak Interneten edukiak kontsumitzean beste esperientzia bat eskain dezakezuela uste duzu?

Bi munduak uztartu ditugu. Ikusteko atsegina den zerbait egiten saiatu gara. Diseinua zaindu dugu, webean nabigatzea gozamena izan dadin. Garai bateko paperezko aldizkariak hain ondo zeuden maketatuta, orriz orri ibiltzen zinela zertaz ari ziren jakin beharrik gabe. Gustu hori da eskaini nahi duguna. Ikus-entzunezko edukiak egin ahal izateak ere aukera infinituak ematen ditu.

Etorkizunean kolaboratzaile berriak izango dituzue?

Hala nahiko genuke. Hori da gure helburuetako bat, baina dirua beharko dugu. Edonola ere, hainbeste dago erakusteko, aldizkaria hil arte egingo nuke, pozik.


Athletic, bosgarren postuaren bila Gurpegiren agurrean

Sevillak, Ligako azken neurketan aurkariak, Europa Ligako finala dute buruan. Celtari sailkapeneko bosgarren postua kendu nahi diote zurigorriek.

Athleticek bosgarren postua berreskuratu nahi du Europa Ligako atariko partidak saihesteko asmoz. Celtak kendu zion azken jardunaldian. Larunbateko neurketa Carlos Gurpegiren azkena izango da. Futbol profesionala utziko du kapitainak.

Aurrean Sevilla izango dute. Ez dute ezer jokoan, eta hurrengo astean jokatuko dituzten bi finalak izango dituzte buruan: Liverpoolen kontra Europa Ligan eta Bartzelonaren aurka Errege Kopan. Sevillistek Kopako finala galduko balute, Athleticek ez lituzke Europa Ligako atarikoak jokatu beharko, Ligan seigarren izanda ere.

Zurigorriek Laporteren, De Marcosen eta, ziurrenez, Etxeitaren bajak izango dituzte atzean. Bovedak jokatuko du Gurpegirekin.

Valverdek Sabin Merino eta Iñigo Lekue izango ditu berriz prest.

Europan Athleticen borreroa izan zen Sevillan, Emeryk ordezkoez eta jokalari gaztez betetako hamaikakoa zelairatuko du.

USTEZKO HAMAIKAKOAK

Athletic: Iraizoz; Lekue, Boveda, Gurpegi, Balenziaga; San Jose, Beñat; Williams, Raul García, Muniain; eta Aduriz.

Sevilla: Sergio Rico; Carmona, Rami, Carriço, Escudero; Iborra, Cristoforo; Curro Sánchez, Carlos Fernández; Juan Muñoz eta Fernando Llorente.


Goierriko lehen patata tortilla desafioa, Zerainen

Zeraingo Udaberri Kulturala berrikuntzekin dator aurten. Azkeneko egunean egiten den patata tortilla lehiaketa, Goierri mailako desafio bilakatu dute, hamargarren urteurrena ospatzeko. Maiatzaren 17an jokatuko da, 19:00etan, pilotalekuan. Orain arte herritarrei zuzendutako lehiaketa izan bada ere, aurten, Goierriko herriak gonbidatu nahi izan dituzte. Honela, gutxienez bi lagunek eta gehienez lau lagunek osatuko dituzte taldeak. Maiatzaren 15era arte eman behar da izena zerain.herribizitza@gmail.com posta elektronikora mezua bidalita. Izena ematerakoan herria, izen-abizenak, harremanetarako telefono zenbakia eta adin tartea zehaztu behar dira. Izen-ematea doakoa da: beharrezko lehengaiak antolakuntzak jarriko ditu, baina sukalderako materiala norberak eraman beharko du.Hasteko, bihar antzerkiaMaiatzaren 17aren aurretik dena den, izango da zertaz gozatu. Tolosako Tik Tak antzerki taldearen Evaren alabak antzezlanarekin hasiko da bihar, 20:00etan, Udaberri kulturala. Emakumeen aurkako indarkeriaren inguruko obra da kultur etxean aurkeztuko dutena. Bestalde, ostegunean, Maitane Salsamendi zeraindar ikerlariak Gaurko ikerkuntza biharko gizartea erai- kitzeko hitzaldia egingo du, 19:00etan, kultur etxean.San Ixidro bazkariaIgandean, berriz, San Ixidro eguneko bazkaria egingo dute eliza atarian. Mendarteko mahastiko zotzak sutarako erabiliz, herriko artzainen arkumeak eta Lumagorri oilaskoen hegalak jango dituzte bertaratzen direnek. Haurrentzat eta jateko ohitura desberdina dutenentzat beste menu bat ere izango da aukeran. Txartelak 12 euroan daude salgai Ostatu tabernan 12 urtetik beherako haurrentzat dohainik da. Hilaren 10a da txartela erosteko azkeneko eguna.


Homofobiaren Aurkako Zebrabidea ortzadarraren koloreekin beteko dute berriro

Homofobiaren Aurkako Zebrabidea margotuko dute hirugarrenez

Hirugarren urtez, Iztieta eta Erdialdea elkartzen dituen Homofobiaren Aurkako Zebrabidea margotuko dute ostegun gauean, Saretuzek, EHGAMek eta Gurekin Iztietako Auzo Elkarteak deituta. Polizia batek Vicente Vadillo Francis trabestia Iztietako Apolo dantzalekuan tiroz hil zuela 37 urte beteko dira ostiralean (hilak 10). 32 urte zituen Francisek. Transexual, lesbiana, gay eta bisexualen eskubideak aldarrikatzen dituen ortzadarraren koloreekin margotu zuten Saretuzek eta beste hainbat eragilek zebrabide hori orain bi urte Francis oroitzeko. Plaka ere jarri zuten.

Ostegunean zita jarri dute leku berean higadurak itzalitako koloreei bizia emateko, eta beste urtebetez Francis gogoan izateko. Orain arte bezala, auzolanean eta elkarlanean berrituko dute zebrabidea, eta herritar guztiak deitu dituzte parte hartzera. 23:00etan elkartuko dira Iztietako Nafarroa Hiribidean.


Izatera iritsi

Amildegiaren ertzean dagoen gizakiak bi sentimendu kontrajarri jasaten ditu: eroriko den beldur pairaezina, batetik; amildegira jauzi egiteko tentazio ikaragarria, bestetik.

Askatasunarekiko bertigoa deritzona. Hau da existentzialismoaren antzeztokia eta Soren Aabye Kierkegaard bere protagonista nagusia. Ez bakarra, baina. Zu eta ni, neurri berean gara dilema honen protagonista, Jean Paul Sartre, halaber, zeinarentzat gizakia aske izatera kondenatuta dagoen. Ezereza da mundura jalgitzean, bere existentzia esentziaren aurretikoa baita. Gizakiaren esentzia bere existentzian datza, eta hasierako ezereza, egunerokotasuneko hautuen bidez bihurtzen du bere esentzia. Hautu bakoitzarekin bere izatea xedatzen du eta ezinezko zaio hautaketaren ukazioa; ez hautatzea jada hautu bat da.

Aukeratu behar honek, ordea, herstura pairaezina dakarkio gizakiari, hautu bakoitzak garrantzi ontologiko bat azaleratzen baitu, norbanakoaren izatea eraikitzearena eta munduaren pisua jasatearena, bere osotasunean. Babesgabe ikusten du bere burua, zaurgarri hautuen amildegiaren ertzean. Eta puntu honetan gizakiak determinismoak sortzen ditu, bere erantzukizuna saihestuz eta berezko zaion askatasuna ukatuz. Balirudike aitzakia duela ihesbide eta aukeratu beharraren herstura saiheste aldera besteengan jartzen du erantzukizuna, bere burua zurituz.

Hautuen porrotei begietara so egin beharra dago, batzuen batzuk bazterrean, burutu gabe geratuko direla baietsiz. Are gehiago, heriotzak berak –ukatu arren gizakion halabeharrezko dimentsioa denak– mugatu egiten du denboran izatearen aukera.

Mugatuak gara, beraz, sinkronikoki zein diakronikoki. Herstura existentzial hau bizitzera gonbidatu beharra dago, alabaina, ezerezaren aurrean jarri eta are gizakiago egiten gaituenez. Aitzakiarik gabe.


Lotsagabekeria baino gehiago

Gipuzkoa Basketek Estudiantesi irabazi behar dio gaur, mailari eusteko aukera txikiei eusteko. Horretarako, gakoa izango da Dario Brizuela donostiarraren jarduna etetea.


Arzubiagaren eta Palmaren lanak ikusgai, Busturian

Enrique Arzubiagaren eskulturak eta Iñaki Palmaren margolanak batzen dituen Iluntasunetik argitasunera erakusketa bisita daiteke Altamirako Kultur Etxean hilaren 15a bitartean.

Umetatik lantzen du buztina Arzubiagak, eta «bakarrik» ikasi duela dio artistak, «nik buztinagaz egiten dudana, ondoren enpresa batean metalean egiten didate». Busturian, harek egindako buztinezko eskultura bat ikus daiteke, metalaren eta buztinaren arteko desbardintasunak aurkezteko. Gizaki itxurako eskulturak dira hemen ikusgai ipini dituenak.

Iñaki Palmak, barriz, naturan bilatzen du inspirazioa margolanak egiterako orduan. Paisaia subjektiboak marrazten ditu, «ez dira margolan errealistak baina koloreak eta enkuadreak errealismoa emoten die». Busturiko erakusketarako aukeratu duen serieak urduritasuna eta lasaitasuna helarazten dituela azaltzen du, «iluntasunetik argira bidaia bat eginez». Horretarako koloreekin jokatzea «garrantzitsua» dela uste du.


Goierriko Ikasle Eguna egingo du IA-k Beasaingo gaztetxean

GOIERRI // Ikasle Abertzaleak taldeak Goierriko Ikasle Eguna ospatuko du larunbatean Beasaingo Gaztetxean. 11:00etan tailerrak egingo dituzte eta 14:30ean bazkaria. Izen-ematea: Twitter edo Instagram bidez, goierrikoikasleabertzaileak kontuan. Bazkalondoren musika eta bingoa, 19:00etan trikipoteoa eta 22:00etan kontzertua dituzte: Bedeinkatuak, Altxa Gudari eta Kontuz!Erromeria.


Legutioko banketxe batean lapurreta egin dute

Pistola bat zeramatzan lapurrak BBVAko banketxeko langileak eskuak lotuta utzi ditu.

Antza denez, lapurra pistola batekin sartu da arratsaldeko lehen orduan, Legutioko (Araba) banketxe batean. Lapurreta egin eta atzemaniko diruarekin ihes egitea lortu du egileak. Gainera, banketxeko langileak eskuak lotuta utzi ditu.

Lapurreta BBVAko banketxean jazo da 14:40 aldera.

Segurtasun Sailak emandako aurreneko datuen arabera, lapurra pistola batekin sartu da bulegoan eta langileak eskuak lotuta utzi ostean, dirua hartu eta ihes egin du.

Gutxi geroago, langileek askatzea lortu dute eta Ertzaintzari abisua eman diote.


Proiektuarekin bat egiten dutenei bozkatzeko eskatu die EH Baik

Koalizio subiranistak ez du akordiorik eginen bertze alderdiekin bigarren itzulirako. “Alternatiba” EH Bai dela adierazi dute, eta “biziki baikorki” baloratu dituzte lehen itzulian lorturiko emaitzak.

Irudian, Xabi Larralde EH Baiko kidea bozkatzen. Bigarren itzulira pasatuko da Bidaxune aldea-Amikuze-Oztibarre kantonamenduan

17.779 boz lortu zituen atzo EH Baik departamenduetako hauteskundeetako lehen itzulian. Lapurdi, Zuberoa eta Baxenabarren bozen %16,09 dituzte, beraz. “Horrek kokatzen gaitu hirugarren indar politiko gisa”, adierazi du Iker Elizalde EH Baiko kideak gaur Baionan eginiko agerraldian: “Esaten ahal dugu mantentzen garela eta baita ere indartu”. Bost kantonamendutan aitzina egitea lortu dute, hain zuzen: Donibane Lohizunen, Errobi-Aturrin, Uztaritze-Errobiko ibarrak-Urdazurin, Mendialdean eta Bidaxune aldea-Amikuze-Oztibarren.

Oroitarazi dute kanpainako ardatz nagusia Ipar Euskal Herriarentzako instituzioa izan dutela, eta gaia eztabaidaren erdigunean kokatzea lortu dute, haien iritziz: “Boz horiek erakusten dute proiektu horren aldeko atxikimendua indartu egin dela”. EH Bai “sustraitzen” eta “indartzen” ari den ezkerreko mugimendu abertzale eta ekologista dela azaldu dute, eta jendearengandik hurbil segituko dutela erran dute: “Hauteskundez hauteskunde egonkortzen eta gauzatzen ari den alternatiba da EH Bai”.

Proiektu horrekin bat egiten duen orori heldu den igandean koalizioaren alde bozkatzeko deia egin diete bost kantonamenduetan. Bigarren itzulira pasatu ez direnetan, aldiz, ez dute “kontsignarik” emanen: “Utziko diegu hautesleei erabakitzen”.


“Pilotako bizia motza da eta etorkizunean bertze lanbidea behar da”

Unai Apeztegia Aurtizko pilotaria

Aurtizko pilotariak aski ongi daki profesionalen munduan aritzeko iraupena mugatua dela eta azken batean bizian laburra dela. Horregatik ttikitatik ezagutzen duen lanean sartu da, oiloen hazkuntzan. Gazte denboran horrelako lanean aritu bazen ere, egin duen granjan dena automatizatua dago eta oraindik bere lan nagusia den pilotan aritzeko astia uzten dio. Elizondoko gainekaldetan eraiki ditu abeletxe modernoak.

Ordu aunitzik pasatzen ez badu ere, egunero kontrolatu behar du.

Pilota munduak eta oiloen hazkuntzak zer dute amankomunean?

Ezer ez, bainan pilotako bizia motza da eta lanbide hau ezagutzen nuen gutti gora behera nola zen. Bi granja egiteko aukera bazen eta animatu egin gara horretan sartzera. Gazte denboran, horretan aritu nintzen lanean, afizionatuen mailan ari nintzenean eta gero bistan dena profesionaletara pasatu nintzelarik utzi nuen.

Hala ere, geroztik lagun batekin aritu naiz, noizbehinka esku kolpe bat ematen nion. Orain independizatu naiz eta bakoitzak berea du eta gustura.

Nola moldatzen zara bi jardunaldi horiek eramateko?

Dena automatizatua da eta beraz, denbora aunitz uzten dit nire gauzak egiteko. Goizean 8etan etortzen naiz, kontrolatzeko eta dena ongi baldin bada, 11ak arte ez dut presarik izaten. Orduan aprobetxatzen dut entrenatzeko.

Arratsaldean berdin 6ak arte libre nago eta etxera itzultzen naiz 8ak aldera. Horretarako sartu nintzen horrelako proiektuan, pilotarako ordu asko uzten didalako.

Nola ikusten duzu zure burua 4 edo 5 urteren buruan?

Hemen, granjan, segur. Oraindik 30 urte ditut eta ikusiko dugu hemendik 4 urteren buruan pilotan segitzen dugun. Ez banaiz gehiago hortan ari oiloen hazten segituko dut bainan gogor lan egin dut, eta agian, oraindik goi mailan pilotan aritzeko gai izanen naiz.


Indarrez iritsi da hasiberria

Zazpiko errugbiko Munduko Serieetan hasiberririk onena izendatu dute Lide Erbina. Hiru urte besterik ez darama goi mailan, baina Amaia ahizparekin batera Tokioko Olinpiar Jokoetan egotearekin amesten du.

Ezustea izan zen niretzat izendatua izatea, are gehiago saria jasotzea. Beste hautagaiak AEBetako bat, Ingalaterrako bat eta Australiako bat ziren, eta herrialde horietan errugbiak izen handia dauka». Lide Erbina errugbi jokalariak (Ordizia, Gipuzkoa, 2000) «pozarren» hartu du Espainiako selekzioarekin jokatutako Munduko Serieetako hasiberri onenaren saria jaso izana. «Lan asko dago honen atzean, eta nire taldekideena ere bada saria, tartean Amaia ahizparena. Halakoak harekin partekatzeak are bereziago egiten ditu». Orain, datorren urtean Tokioko Olinpiar Jokoetan egotea du amets, zazpiko errugbiaren modalitatean. «Zaila izango da, baina bi aukera izango ditugu sailkatzeko: lehena, hemendik hiru astera Europako selekzioen artean jokatuko den sailkapen txapelketan».

Duela hiru urte arte, Erbina saskibaloian aritu zen. Etxeko gainontzekoak errugbian arituta, sarri galdetzen zioten nolatan berak ere ez zuen egiten. «Nik banekien noizbait probatu egingo nuela. Baina gustura nenbilen saskibaloian». Azkenean, urratsa egitea erabaki zuen. «Berehala lotu ninduen, eta errugbian hastea erabaki nuen. Naturaltasunez egin nuen. Ez zitzaidan batere arrotza egin, etxean betidanik bizi izandakoa baitzen».

Ordutik garapen ikaragarria izan du haren kirol ibilbideak. Ordizian hasi zen, eta, egun, Madrilgo Cisnerosen ari da. Nazioartean, Munduko Serieetan parte hartu du estreinakoz sasoi honetan, Espainiako selekzioarekin. Duela bi aste amaitu ziren serieak, Miarritzen (Lapurdi). Jokatutako sei Munduko Serieetatik bostean hartu du parte. Guztira 27 neurketa jokatu ditu, eta hamabi entsegu sartu: 60 puntu guztira. «Puntu kopuru polita da; uste dut denboraldi honetan asko hobetu dudala horretan, eta ondo baliatu ditudala taldekideek utzitako aukerako baloiak».

Erabakigarria izan da harentzat iazko udan egin zuen urratsa: Madrilgo Errendimendu Handiko Gunera joatea. «Beka bat jaso nuen, eta, urtebetez ikasketak utzi, eta buru-belarri errugbiari heltzea erabaki nuen». Onartu du «aldaketa handia» izan dela. «Batez ere entrenatzen pasatzen ditugun orduengatik. Lehen hilabeteak gogorrak izan ziren. Baina, aldi berean, goi mailako kirolari batek hobetzen segitzeko behar dituen baldintza guztiak ditut hemen. Selekzioko kide asko gaude han, gainera, eta horrek errazago egiten ditu gauzak». Amaia ahizpa ere ondoan dauka. «Bera ez da Blumen bizi, baina entrenatzeko elkartzen gara. Garai gogorrenetan nigan sinesteko esaten dit beti. Nire erreferentea da, egunero ikasten dut harengandik».

Munduko Serieak eskola handia izan dira. «Zeelanda Berria, Australia, Ingalaterra... Selekzio handiak dira; erritmo azkarrean jokatzen dute, eta ikaragarrizko ahalmena dute jaurtiketetan. Asko ikasi dut haien aurka jokatzen». Behin saria jasota, uste du aurkariek gertuagotik zainduko dutela. «Baina hori ere erronka gisa ikusten dut».

Oraindik hobetzeko «gauza asko» dituela uste du, dena den. Horien artean bat nabarmendu du. «Zazpiko errugbiko partidek soilik hamalau minutu irauten dutenez, presio eta urduritasun handia dago. Hori hobeto kudeatzen ikasi behar dut. Izan ere, partidetako bideoak ikusten, konturatzen naiz akats inozo asko egiten ditudala urduritasun hori dela eta». Gainera, aireko baloiak jasotzerakoan ere hobetu nahi du. «Taldeko jokalaririk garaiena naiz, eta hor ziurtasuna eta babesa eman nahi diet taldekideei».


Azken bost egunetan gutxienez zortzi lagun hil dira Errumanian, hotzagatik


Euskal Herriaren erronkei buruzko liburu bat atera dute, hainbat ekarpenekin

'Euskal Herria: errealitatea eta utopia' liburuan, Currinek eta Ibarretxek idatzi dute, besteak beste

Elkar argitaletxeak Euskal Herriaren orainari eta etorkizunari buruzko «proposamen ausartak» eta «gogoeta sakonak» bildu ditu Euskal Herria: errealitatea eta utopia liburu berrian. EHU Euskal Herriko Unibertsitateak Donostian egindako Udako Ikastaroetan jasotako hainbat ekarpenekin osatu dute liburua. Hain justu ere, hauek egin dituzte ekarpenak: Pako Aristik, Joxe Azurmendik, Brian Currinek, Juan Jose Ibarretxek eta Joseba Zulaikak. Xabier Insaustik koordinatu du liburua.

Elkar argitaletxeak dioenez, liburu «gomendagarria» da Euskal Herriak aurrean duen aro berriari begira «nondik gatozen, non gauden eta zer nahi dugun» hausnartu eta ondorioak ateratzeko.


Isiltasuna, une gorena

Zuzendari batentzat bere aurreneko filma Zinemaldia bezalako erakusleiho batean aurkeztu ahal izatea sekulakoa da. Zorte hori izan dute, adibidez, Fernando Francok eta David Arratibelek. Lehenak fikziozko film batekin, Sail Ofizialean: La herida. Eta bigarrenak dokumental batekin, Zinemiran: Oirse. Kalitatezkoak biak, beste jaialdi batzuetara iritsiko dira aurki.

Oirse isiltasunen inguruko lana bihurtu dela entzun diogu Pello Gutierrez Zazpi t'erdi etxeko ekoizleari, nahiz eta berez akufenoak entzuten dituzten pertsonen ingurukoa izan. Fisikoki existitzen ez diren soinu edo zaratak entzuten dituzte lau protagonistek, burmuinean daude, ez dute alde egiten. Isiltasunik gabeko unerik gabe gelditu dira, beraz. Tximuak garrasika dituzte belarrian, gau eta egun. Gaitz horren berri emateko hautaketa formal interesgarria egin du Arratibelek. Eta, bestetik, soinuaren erabilera berezia da oso, Xabier Erkiziaren lanari esker. Zinemaldiko dokumental interesgarrienen artean koka dezakegu akufenoei buruzkoa. Isiltasuna ezinezko amets duena.

Bai musikan bai zineman isiltasunek berebiziko garrantzia dute. La herida filmeko pertsonaia protagonistaren isiltasunek ere intentsitate handia dute. Ezinegona sortzen duen drama da, gogorra. Erdibidean gelditzen da, pertsonaiaren sufrimenduaren daturik gabe gelditzen garelako, agian. Gidoiari hankaren bat falta zaiola ematen du, filma borobilagoa izan dadin. Baina inork zalantzan jarri ez duena Marian Alvarez aktore protagonistaren interpretazio paregabea da. Aktore onenaren saria eramateko aukera handiak dauzka Alvarezek.

Irizar sarirako hautagaien artean ere badago La herida. Ekoizpenaren %20 Euskal Herrikoa behar du sari horretako hautagaietan sartzeko. Gaur jakingo dugu zein den irabazlea, eta ez dakit intuizioa baino gehiago desioa den, baina susmoa dut Aitor eta Amaia Merinoren Asier ETA biok dokumentalari emango diotela saria. Hala gertatzen bada, Aitor ez da isilik geldituko.


Belauntzako Ostatua irekiko dute hilaren 26an

Hilabeteak itxita egon ondoren, bihar irekiko dute Belauntzako Ostatua. Herritarrei zuzendutako hamaiketakoa ere egingo dute uztailaren 29an, meza bukatu eta gero.

Tolosako Peñascal Kooperatibak hartu du Belauntzako Ostatuaren ardura eta bihar irekiko dute. Peñascalek Ostatua baliatuko du hostalaritza eskolan dauden gazteei heziketa eta formakuntza emateko.

Aurrerantzean astearteetan hartuko dute atseden, eta udako oporrak abuztuaren 6tik 21era egingo dituzte.


Eskualdeko 11 bikote Mus Txapelketako finalean

Martxoaren 25ean izango da Euskal Herriko IX. Mus Txapelketaren finala, Anoetan, eta bertan Tolosaldeko 11 bikote ariko dira.

Gipuzkoako finalaurrekoa Ibarran jokatu zuten pasa den larunbatean, eta finalera 32 bikote sailkatu ziren. Eskualdeari dagokionez, Amezketatik, Berastegitik, Ibarratik, Ikaztegietatik, Leaburutik, Tolosatik eta Villabonatik bikote bana joango dira, Lizartza eta Anoetatik bina bikote.

Bederatzigarren aldiz antolatu dute aurten, Mus Txapelketa. Antolatzaileen hitzetan, «Euskal Herrian ohikoenetakoa den mahai jokoa izanik eta hainbat mus txapelketa antolatzen direla ikusirik, Euskal Herri osoko muslariak bildu eta antolatzeko helburuz» egiten dute.

Nazio bakarra

«Bide honetan sortu genuen Euskal Herriko Mus Federazioa. Zazpi lurraldeetako muszale eta muslariez osatzen da eta gure herriak bizi duen zatiketa administratiboaz gaindi, nazio bakar gisa antolatu eta garatzen dugu gure jarduna eta alde berean nazio kontzientzia indartu», gaineratu dute.

Era beran, herrietako kanporaketetan musean jokatzeko dauden modu eta ohitura desberdinak lekua eskaintzen dietela esan dute, eta ondoren, joko arau eta irizpideak bateratzen dituztela azaldu dute.

Finala ez da leku berean izaten, jada Euskal Herriko 7 herrialdeetan egin dituzte eta aurten Gipuzkoara bueltatuko da, Anoetan egingo dute. Egun horretarako jaia eta musa uztartuko dituen festa eguna antolatuko dutela aurreratu dute eta horretarako herritarren eta udalaren laguntza izango dutela.

Euskal Herriko Mus Txapelketa gutxi gorabehera Euskal Herri osoko 220 herritan jokatzen dute eta 50.000 euro baino gehiago banatzen dituzte saritan. Txapeldunek txapela, garai ikurra, 3.000 euro eta Karibera bidaia jasoko dute eta txapeldun ordeek garai ikurra, 1.500 euro eta Kanariar Uharteetara bidaia. Sailkatutako 16. bikotea bitarteko sariak banatzen dituzte, 750 eurotik hasi eta 100 euro artekoak.

Finalistak:

Anoeta: Ibai-Joxe Mari

Anoeta: Beñat Sainz - Unai Ibarzabal

Berastegi: Xabier Saralegi - Andoni Azpiroz

Ibarra: Koldo - Martin LLorente

Ikaztegieta: Unai Eizmendi - Xabi Goikoetxea

Leaburu: Jabi Rezola - Axier Aristondo

Lizartza: Pello Olano - Tomas

Lizartza: Angel Santos - Lontxo Goikoetxeaundia

Tolosa: Joxe Mari Beldarrain - Fermin Asensio

Vilabona: Aitor Makazaga - Juan Iraola


Galiziako erritmo tradizionaletan oinarritutako musika emanaldia gaur Biterin

CARLOS Quintá eta Oscar Fernandezek osatutako bikoteak kontzertua emango du gaur Biterin, Hernani Musika Eskola Publikoak antolatuta. Akordeoi diatonikoa eta zanfona izango dira joko dituzten instrumentuak. Bikoteak Galiziako kantu tradizionaletan oinarritutako doinuak jotzen ditu, eta tarteka abestera ere animatzen dira. Europako beste kulturetan oinarritutako abestiak ere osatu ditu bikoteak eta horiek ere entzuteko aukera izango da. Kontzertua gaur arratsaldeko 19:00etan izango da, Biteri kultur etxean.


Jazzaldiaren kalitate artistikoa eta publikoaren erantzuna azpimarratu dituzte

Iragana da 55. Donostiako Jazzaldia, eta ez da berehalakoan ahaztuko. Dena dela, aurrera begira jarri dira antolatzaileak eta 56. Jazzaldiaren datak eta lehen xehetasunak eman dituzte. 2021eko uztailaren 21etik 25era izango da, eta programazioaren zati handiena lotuta dute.

“Guztiok gogoratuko dugu, eta ez bakarrik bere kontzertuetara maskara eta edukiera mugatuekin joan garelako, egoera berezi eta zailean, baizik eta baita bere kontzertu ikusgarriengatik, une paregabeengatik eta kalitate orokor bikainagatik ere. Publikoak modu eredugarrian erantzun du egoera honen aurrean, erantzukizun handiz, gogotsu eta ia eszenatoki guztiak betez”, adierazi du Miguel Martinek, Jazzaldiko zuzendariak.

Lehen aldiz, Donostiako Jazzaldiaren hiru sari banatu dituzte. Iñaki Salvador piano jotzaile donostiarrak, Jorge Pardo saxofoi jotzaileak eta Chano Dominguez piano jotzaileak jaso dituzte sariak, eta hiru musikariek hainbat emanaldi eskaini dituzte aurtengo jaialdian. Hala nola, Trinitate plazan, Kursaalean eta Viktoria Eugenia antzokian aritu dira, elkarrekin, bakarka zein euren bandekin.

Penintsulako artista eta talde onenen aukera bat ikusi ahal izan dela azpimarratu dute antolatzaileek, eta guztiak esker onez aritu direla. Besteak beste, Marco Mezquida, Perico Sambeat, Carles Benavent, Salvador Sobral, Mariza, Chicuelo, Sílvia Perez Cruz, Antonio Serrano Raul Refree eta Lina, Josemi Carmona eta Tino di Gerald. Euskal Herriko ordezkariei dagokienez, Oreka TX, Michel Portal, Paul San Martin, Mikel Azpiroz eta Joseba Irazoki eta Lagunak bandaren emanaldiak nabarmentzekoak izan dira. Baita ere, bertako talde zein bakarlarien zerrenda osatuz aritu diren euskal artista gazteak.

56. Jazzaldia

Jazzaldiak oso aurreratuta dauka 2021eko programazioa. Ordurako edukierak jatorrizko dimentsioetara itzuliko direlakoan eta baldintzak normalizatuko direlakoan, 2020rako aurreikusitako programaren zati bat berreskuratuko da, baina oso izen garrantzitsuak ere gehitzen zaizkio 56. Jazzaldiari; Herbie Hancock, Gregory Porter, Mulatu Astatke, Yann Tiersen, Brad Mehldau eta Lakecia Benjamin saxofoi jotzaile gaztea.

Aurtengo jaialdirako iragarri ziren artista hauek 2021ean bai ikusi ahal izango direla datorren urtean: Simple Minds, Cecile McLorin-Salvant, Kurt Ellingen proiektu berria Charlie Hunter gitarra jolearekin, Hiromi, Leon Benavente eta Vintage Trouble. Aldiz, John Zornek 2022ra atzeratu du Trinitate plazan egingo duen Masada laukotearen aurkezpena.


Desagertzea

“Geologia olerkari, miope eta despistatuentzat” topaketetara hurbildu nintzen iaz, eta zuekin partekatu nahi dut han entzundakoa. Kontua da geologoa bazara, bizitzari buruz duzun ikuspuntua asko zabaltzen dela: planeta eta bere eboluzio-erritmoak urrunagotik ikusten dituzu, Lurraren materialek duten bilakaeraren erritmora egokituta. Horrela, bada, ezagutzen dugun bizitzaren eta gure espeziearen suntsipenaz hitz egiten zutenean, halako distantziarekin egiten zuten, gu gabe ere planetak eta beste espeziek berton jarraituko zutelakoan… Askoz hobeto, agian.

Topaketa horietan lehen aldiz entzun nuen gure espeziea lehena eta bakarra zela iraun bitartean atzean fosilak lagatzen zebilena: plastikozko fosilak, hain zuzen ere. Hasieran, itsasoan eta zabortegietan –edo gauza bera dira?– dauden plastiko gogortuez pentsatu nuen, baina laster argitu zidaten fosila esaten zutenetan benetako harri prezipitatua adierazi nahi zutela, barruan plastikoz eginda dagoena. Kanarietako Calabozoko arroila halako kaltzita-harriz josita dago.

Antropozenoan gaude, Kuaternarioaren segidan dagoen garaian, eta izena gizakiok Lurraren ekosistemetan izaten ari garen eragina kontuan hartuta ipini diote, 1945ean bonba atomikoarekin hasita suntsipena gelditzeko inolako itxurarik ez duen gaur egundaino. Hondamendiari gure izena jarri diogu dagoeneko, izenak berak iraun behar ez badu ere.


Autogestioaren bidetik aritzen diren guneek ere aberasten dute hiria

Taberna eta areto txiki pribatuekin batera, autogestioa oinarri duten zenbait gune ere badira Donostian. Horietako hiru dira Mogambo mugalaria, Urgull magaleko Guardetxea eta Egiako Txondorra. Hiruek filosofia bera dute, eta zuzeneko musikaren eskaintza zabalari proposamenak gehitzen dizkiote.

Mogambo da hiruetan zaharrena eta eskarmentu gehien pilatu duen aretoa –25 urte beteko ditu laster–. Azkuene kaleak ezartzen duen mugaren Donostiako aldean daude, Trintxerpe eskailerak jaitsita duen arren. Hirigunetik aparte egoteak lasaitasuna eta askatasuna eman dio. Gainera, ezin direla kexatu uste du Angel Fresnillo aretoko kudeatzaile taldeko kideak: «Udalak lokala eman zigun, eta ez dugu erabilera gasturik ordaintzen. Dena dela, ez dugu diru-laguntzarik jasotzen eta horrela ere bizirauten dugu!».

Donostiako Kultur Hiriburutzarekin harreman esturik izan ez badute ere, Mogambok kontzertu bat antolatu zuen pasa den urte hasieran, egitarau ofizialaren barruan. «Mob 47, Ultimo Gobierno eta RAS taldeen doako kontzertua antolatu genuen. Oraindik ere, underground mailako zenbait pertsonak aurpegiratzen digute hori», azaldu du Fresnillok. Nolanahi ere, 2016a izan zenaren balorazio kritikoa egin du: «Donostiako eszenarentzat eta taldeentzat askoz ere baikorragoa izango zen udalak entseguetarako lokalak doan eskaini izan balitu, kontzertu handi eta solte batzuk egin beharrean».

Guardetxean ere ez du aparteko eraginik izan hiriburutzak. Trantsizio eta eraldaketa garaian harrapatu zuen Parte Zaharreko aretoa, eta horrela ere, Donostia 2016rekin parte hartzeari uko egin zioten. «Hainbatetan jarri ziren gurekin harremanetan, baina ezezkoa eman genien guztietan», adierazi dute.

Mogambo bezala, Guardetxea ere Donostiako Udalak utzitako eraikin bat da. Ordea, ez dute dirurik jasotzen eta gastuak beraiek ordaintzen dituzte. Programazioari dagokionez, askatasun osoa dute asanbladan onarturiko baldintzak errespetatuz. «Bizilagunak kaltetzen dituzten kontzertu zaratatsuak eta helburu komertziala duten antolatzaileak baztertzen ditugu».

Txondorra guneak bere bidea egin du Egian. Eragile kultural ezberdina izateko sortu zuten, eta hala, ez dute loturarik izan hiriburutzarekin. «Ez ditugu kontzertu asko antolatzen, baina musikariak eta detaileak ondo zaintzen ditugu», dio Unai Pelayo ordezkariak.

Gehiago ere badira

Kortxoenea bota bazuten ere, autogestioaren alde egiten duten hiru gune daude Donostian. Antiguako Txantxarreka eta Intxaurrondoko Letaman gaztetxeak, eta Añorgako Firestone Lantegi Berreskuratua. Kultur jarduerak antolatzen dituzte, eta horietako hainbat zuzeneko kontzertuak izaten dira.

Mikel Iturria blogariak zerrenda osatua argitaratu zuen Harrikadak blogean. Hiriko kontzertu gune guztien berri izateko gida aproposa da.

Donostia 2016 Kultur Hiriburutzaren osteko zuzeneko musikaren eskaintzaren azterketa

Zuzeneko musikaren inguruko inkesta, bost aditurekin


'Ttap' familiaren urtebetetzea

2018ko irailaren 21ean lehen zenbakia kaleratu zenetik, urtebeteko ibilbidea egin du jada egungo kontsumo eredura egokitzen den euskarazko 'Ttap' aldizkari digital multimediak, eta urtebete honetan, "proiektua fintzen, sendotzen eta hazten joan da".

43 zenbaki kaleratu ditu orain arte Ttap aldizkari digital multimediak, eta, guztira, 85 bat elkarrizketa. Azken hauez gain, orotariko edukiak eskaintzen ditu aldizkari Ttap-ek, eta 65 bat lagunen kolaborazioarekin osatzen dute asteroko zenbakia: elkarrizketatzaileak, zutabegileak, moda adituak, zinema adituak, argazkilariak, ilustratzaileak, eta abar. "Kolaboratzaileek pisu handia dute Ttapen, aldizkariaren zati handiena kolaborazio bidez egiten dugu. Kolaboratzaile sorta zabal eta plurala daukagu. Esparru eta arlo oso desberdinetako kolaboratzaileak dira, eskarmentu handikoa bakoitza bere arloan, eta oso pozik gaude", azaldu du Monika Belastegik, Ttap aldizkariko zuzendariak.

Elkarrizketak dira aldizkariaren zutabe nagusia. "Elkarrizketatuak aukeratzeko orduan profil oso ezberdineko pertsonaia ezagunak ekarri ditugu Ttap-era: kultura arlokoak, kirolariak, ekonomialariak, zientzialariak, osasun arlokoak, telebista aurkezleak, bertsolariak...".

Belastegik nabarmendu duenez, aldizkari "erabat multimedia" da, eta edukiak hainbat formatu eta euskarritan lantzen ditu, erabiltzaileari "esperientzia atsegin eta interesgarria" eskaintzeko. "Testuekin batera, bideoak, audioak eta grafiko interaktiboak jasotzen ditu eta horregatik esaten dugu beti Ttap irakurri ez ezik, ukitu, ikusi eta entzun ere egin daitekeela".

Edukiari dagokionez, gertuko gaiak lantzen ditu aldizkari digital multimediak, "gaurkotasunezkoak, baina ez ezinbestean egunerokoari lotuak, modu erraz eta azkarrean kontsumitzeko moduan". Zuzendariaren esanetan, batez ere, inguru urbanoan edota garraio publikoan kontsumitzeko pentsatutako aldizkaria da, telefonoa aldean hemendik hara dabiltzan horientzat. "Horregatik, ordu laurden batean irakurtzeko moduko aldizkaria da. Hala ere, edukietan sakondu nahi duenak beti izango ditu mimo handiz landutako audio eta bideo elkarrizketa luzeagoak eskura, azken produktua kalitate handikoa izan dadin".

Berritzailea eta freskoa

Aldizkari Digital Multimediak SL enpresa da Ttap argitaratzeaz arduratzen dena, eta honako hauek dira bazkideak: Durangaldeko Anboto, Goiena, Zumaiako Baleike, Iruñerriko Euskalerria Irratia, euskarazko tokiko hedabideak batzen dituen Tokikom bateragunea eta Kataluniako Esguard –azken hau hartu dute erreferentzia modura Ttap aldizkaria sortzeko–.

Sorrerako helburuetako bat euskarazko edukien kontsumoan beste euskarri batzuk probatzea zen. "Kasu honetan, mugikorrean edo tabletan irakurle-ikusle-entzuleek erraz kontsumitu ahal izateko kalitatezko edukiak eskaintzea. Hau da, autobusean, etxean, trenean edo beste edozein lekutan euskaraz kontsumitzea", adierazi du Jone Guenetxeak, Aldizkari Digital Multimediak enpresako presidenteak. Goienako zuzendari Iban Arantzabalek ere argi du euskarri horren aldeko apustua egin beharrekoa zela. "Goienako lantaldeak zerbait badu da aurrera egiteko grina. Hor kokatzen dut Ttap. Abuztu honetan bertan Goiena.eus webgunera sartu direnen %70,7 eskuko telefonotik sartu dira. Ttapekin kontsumo-molde hori esperimentatu dugu, ikus-entzunezko askorekin, testuekin eta audioekin lagunduta. Urtebetean asko ikasi dugu eta aldizkari digital multimediarekin merkatuan kokatu gara, euskaraz eta berritzaile, Arrasate Press-ek orain dela 31 urte egin zuen moduan", dio.

Gazteengana heldu guran

Arantzabalen esanetan, "kezka mundiala" zen eta da zelan heldu gazteengana. "Gazte eta helduagoek eskuko telefonoan 3 ordu eta 50 minutu pasatzen ditugu egunero, gutxi-asko. Nomofobiko ere bihurtu gara eta ezin gara etxetik atera telefono barik. Gure kezkak, beraz, batzen ditu gazteak eta telefono kontsumoa". Belastegik ere aitortu du kontsumo ereduak aldatu egin direla, eta horietara egokitzeko helburuarekin sortu dutela aldizkari digitala. "Orain arte ez geneukan Ttap bezalako aldizkaririk euskaraz, eta euskarak behar du egon eskuko telefonoetan eta tabletetan. Kontuan izanda, gainera, gazteak bai ala bai gailu hauetan daudela. Bereziki, gazteak ditugu aintzat produktu honekin, baina gaztearen definizio malguarekin".

Helburuak betetzen

Guenetxea pozik azaldu da urtebete honetan eman dituzten aurrerapausoekin. "Ttap-en sorreran aitortu genuen esperimentaziorako espazio bat zela, eta horrela izan da. Esperientzia horretatik abiatuta, proiektua fintzen, sendotzen eta hazten joan da. Kalitateari eustea lortu dugu, eta baita kolaboratzaile sarea zabaltzea ere. Hala ere, gure lanarekin zorrotzak izan behar dugu, eta geroago eta ikusentzule gehiago izateak erronka izaten jarraitzen du. Mugikorraren erabilera hazten doan heinean, geroago eta kontsumitzaile potentzial gehiagorengana heldu behar dugu. Euskarria geroz eta gehiago ezagutzen ari gara eta aukera berriak sortzen ari dira. Formatu honek joko gehiago eman dezake oraindik".

Arantzabalen ustez ere, helburuak betetzen ari dira. "Komunikabide berri bat, egiteko modu berri bat, sakontasuna eta arintasuna batera ematen dituen aldizkari bat, moda orriak eta elkarrizketa luze bat batera, autobus bidaia baterako edo metrorako hedabide erosoa... Produktu freskoa da, euskara hutsean, doakoa, modernoa, berritzailea... Bai, helburuak betetzen ari gara".

Esperimentatzen jarraitu

Aurrera begira, esperimentatzen jarraitzea ezinbestekoa izango da, Guenetxearen esanetan. "Deskubritzea zer egin dezakegun. Eduki mota berriak asmatu gura ditugu, formatu honek aukera hori ematen du eta. Bestalde, oraindik ere askoz ere jende gehiagorengana heltzeko aukera dugula jakinda, zabalkundean lan egitea da beste erronketako bat".

Aldizkariko zuzendariak ere aukera berriak aztertzearen aldeko apustua nabarmendu du. "Euskarri berritzailea den aldetik, gu ere ikasten ari gara eta esku artean dugun erronka handienetako bat da euskarriak ematen dizkigun aukera berriak esploratzea eta haiei zukua ateratzen ikastea".

Arantzabalek dio seme-alaba bat izateko beste esperientzia metatu duela Ttap-eko lantaldeak. "Jende profesionala eta prestatua dugu eduki sorkuntzan, diseinuan eta kudeaketan. Agian, gerturatzen ari da ordua segmentu konkretuagora jotzeko".

Zenbaki berezia gaur

Bizkaiko, Gipuzkoako eta Nafarroako ohiko edizioez gain, zenbaki bereziak ere atera izan ditu aldizkari digitalak, Durangoko Azokaren, Martxoaren 8aren edota Korrikaren gainekoak, esaterako, eta gaur, egubakoitza, beste zenbaki berezi bat kaleratuko du, Humanity at Music sinfonia kooperatiboaren gainekoa. Izan ere, irailaren 14an Gasteizko Buesa Arenan ekitaldi nagusia egingo du sinfonia kooperatiboak, eta, iragartzeaz gain, ezagutarazi eta hara joateko gonbita egiten zaio ikusentzuleari. Bestalde, Paul Caballeroren iritzi ilustratua, argazki albuma, ekitaldi nagusiko egitaraua, dantza koreografikoak eta beste hainbat eduki ere jasoko ditu gaurko zenbaki bereziak, baita Humanity at Music liburuaren aurkezpena eta online erosteko aukera ere.

'Ttap' nola deskargatu

Aldizkaria eskuratzeko aplikazioa deskargatu behar da, doan, Apple Store edo Google Play bidez. Barikuro, zenbaki berriak, automatikoki, eskuragarri izango dituzu aplikazioan. Ttap.eus webgunetik ere deskarga daiteke.

Kolaboratzaile eta elkarrizketatuen iritziak

Aitzol Atutxa: “Ttap euskararen eta euskaldunon eboluzioaren parte da, eta hari esker, etorkizuna bermatzen ere ari gara. Nire kasuan, esperientzia berria da, lehendabizikoa. Baliteke Ttap-i esker norbaitek ni ezagutu izana, baina Ttap-ek ni neu ezagutzen ere lagundu dit".

Amaia Uribe: "Euskal Herritik 5.700 kilometrora, Ttap-ek etxetik gertuago sentitzen laguntzen dit. Irakurle gisa, euskal gaietan modu fresko eta modernoan murgiltzeko aukera ematen didalako, eta kolaboratzaile moduan, hemengo gaiak beste era batera kontatzeko aukera".

Idoia Torregarai: "Ttap euskarazko eduki interesgarriak jasotzeko modu berritzailea da, ukitu, ikusi eta entzun daitekeena. Irrikaz egoten naiz, ostiralero, aldizkariko bideoekin, audioekin eta bestelako edukiekin gozatzeko. Kalean, etxean zein lanean, beti izaten dut klik batera Ttap".

Julen Telleria: "Gaur egun, unibertso osoa eraman dezakegu patrikan sartuta, gure segapotoan. Euskaldunon unibertsoa, ordea, uharte txiki bat da Interneten ozeanoan. Txikia, eta emankorra. Uharte horretan, batera eta bestera ibiltzea da niretzako Ttap; erraz, eroso eta bizkor".

Kike Amonarriz: "Gutxitan erabili ohi nituen aurikularrak, musika edo irratia entzuteko, egunero egin ohi dudan ibilaldian, bidera Ttap azaldu zitzaidan arte. Geroztik, Ttap-ek elkarrizketatutako asko izan ditut bidelagun. Eta luzaro hala jarraitzea espero dut. Zorionak, Ttap! Segi ttipi-ttapa, ttipi-ttap".

Sara Gandara: "Ttap-en kolaboratzea oso esperientzia aberasgarria izan da, zentzu guztietan. Nire bi pasioak, idaztea eta pertsonekin hitz egitea, uztartzeko abagunea eman dit eta, horri esker, jende oso interesgarria ezagutu dut: elkarrizketatuak eta lankideak. Urte benetan oparoa izan da".


Bazkideak egiteko deia

Arraun elkartea bazkideak egiten dabil, laguntza bildu eta bere jardunarekin aurrera jarraitu ahal izateko. Jakinarazi dute Oindi eta Aralar tabernetan daudela bazkide egiteko orriak. Momentuan 112 bazkide ditu elkarteak eta gogorarazi dute garai batean 500 inguru izan zituela. Herritarrak animatu ditu bazkide izatera.


Laugarrenez Tourra irabazita, bosgarrena ere eskuratu nahi duela iragarri du Froomek

Tourreko izar handienen zerrendan sartu nahi du Chris Froomek, eta horretarako bosgarrenez ere Tourra irabazi nahi du. Bere laugarren garaipenaren osteko ospakizunetan egin du iragarpena.

Ohi bezala, Parisko azken etapan ez zen aldaketarik izan sailkapen nagusian. Dylan Groenewegen herbeheretarrak irabazi zuen, esprintean, Andre Greipel eta Edvald Boasson Hagenen aurretik.

Froomek eraman zuen mailot horia etxera. Skyko txirrindulariak podiumean irakurri zuen oharrean esan zuen aurtengoa izan dela irabaztea gehien kostatu zaion tourra: "Kontrarioen errendimenduak gorengo maila ematera behartu nau". Pozarren agertu zen, eta bere buruarekin harro.

Rigoberto Uran izan da bigarren sailkapen orokorrean; 54 segundoren aldearekin. Romain Bardet izan da hirugarren, 2'20''-ra, eta Mikel Landa podiumetik segundo batera gelditu da, laugarren postuan.

Murgiarra lasaiago zegoen atzo. herenegun. Baina larunbatean minduta hitz egin zuen, podiumetik segundo batera geratu zelako. “Orain pentsatzen hasten zara segundo bakoitza non galdu duzun. Asko amorratzen nau horrek. Egia esan, Tourrean laugarren egin dudan arren, ez dut sentsazio onik eta motibaziorik. Nik korritzeko dudan moduagatik gelditu egin nau Skyk", esan zuen.

Hala eta guztiz ere, Landak beste jarrera batekin hitz egin zuen atzokoan. “Esperientzia ezin hobea izan da niretzat, eta Froomekin Parisera lehen postuan iristeak are gehiago poztu nau”. Podiuma segundo batean jokoan zegoela jakinik Landak esan zuen Bardeten eta bere artean markaketa handia egon zela etapako azken kilometroetan. “Bretainiarra oharkabetuko balitz, segundo apur hori ateratzen saiatuko nintzateke, baina ez da hala gertatu”, esan zuen murgiarrak. Halere, Landak berretsi zuen Tourra “zirraragarria” izan dela, Froomek eta talde osoak lortu duten garaipenarengatik”.

Bestalde, Landa datorren urtera begira jarri da jada. “Gustatuko litzaidake hurrengoko Frantziako Tourrean Parisera elastiko horiarekin iristea”. Zurrumurruek diotenez, behintzat, datorren denboraldian Landak eta Mikel Nievek ez dute Skyrekin jarraituko, eta dagoeneko talde indartsuen eskaintzak jaso ditu Murgiako txirrindulariak.

Warren Barguilek irabazi du mendiko mailota, Michael Matthewsek esprintetakoa eta Simon Yatesek gazte irabazlearena.


Euskara, mundu eleanitzean

Euskarriak proiektuaren barruan, Bagera elkarteak eta Donostiak 2016k hizkuntzen bolak jarri dituzte Gipuzkoa plazan. Badu Bada erakusketako zati bat eraman dute bertara, eta hizkuntzek dituzten hiztun kopuruaren araberako tamaina duten bolak dira.

Erakusketarekin batera, testu bat jarri dute: “Euskara Europako 68 hizkuntzetarako bat da. 200.000tik gora hiztun dituzten 68 hizkuntzez gain, keinu hizkuntza ezberdinek eta etorkinek ekarri dituzten mintzairek aberasten dute Europako hizkuntzen mapa. Asko dira Europan, eta are gehiago munduan, neurriz eta egoera, euskararen pareko hizkuntzak. Hizkuntzarik mintzatuenak dira komunikaziorako baliagarrienak. Baina horrek ez du esan nahi hobeak direnik, edo geure aroari hobeto egokitzen zaizkionik. Hizkuntzen iraupenak, hazkundeak edo nagusitasunak ez du hizkuntzaren beraren gaitasunekin zerikusirik: botere politiko, sozial, ekonomiko edo militarren emaitza dira. Hizkuntzen artean ez dago berezko hierarkiarik”.


Izagirre espetxeratzeko agindu du epaileak; Enrique Noya, aske

ETAko ustezko laguntzaileek furgoneta bat utzi omen zuten Calahorrako Guardia Zibilaren koartelaren kontra eraso egiteko 2008an.

Fernando Andreu Auzitegi Nazionaleko epaileak Enrique Noya Santos eta Urko Izagirre ETAko ustezko laguntzaileak galdekatu ditu gaur arratsaldean. Iragan asteartean atxilotu zituzten Bizkaian. Akusazio guztiak ukatu ostean, Enrique Noya aske utzi du epaileak, baina aldizka epaitegian aurkeztu beharko da. Urko Izaguirre, ostera, kartzelara bidali du Andreuk, Amnistiaren Aldeko Mugimenduak jakitera eman duenez.

Urko Izagirre Uriartek eta Enrique Noya Santosek ustez furgoneta bat utzi zuten Calahorrako (Errioxa) Guardia Zibilaren koartelaren kontra eraso egiteko 2008ko martxoaren 21ean.

Enrique Noya eta Urko Izagirre iragan asteartean atxilotu zituen Polizia Nazionalak Bilbon eta Algortan (Getxo). Txosnak muntatzeko enpresa batean lan egiten zuten biek, baita Jon Rosalesek eta Adur Aristegik ere.

''Kloratita'' izeneko liburua

Bestalde, Izagirre eta Noya atxilotu eta ordu batzuetara, Poliziak lehergailuak egiteko ''Kloratita'' deitutako esku-liburu bat topatu zuela zabaldu zuten albiste-agentziek, Barne Ministerioa iturri bezala aipatuta.

Alabaina, atxilotuen inguruko iturriek azaldu dutenez, agenteek atxilotuetako bati atzemandakoa ''Kloratita'' izeneko musika talde bizkaitarraren lana baino ez da. Talde horrek disko-liburua kaleratu zuen 2006an, ''Kloratita'' izenarekin.


Haserre Eguna antolatu dute biharko ELA, LAB, ESK, Steilas, Etxalde eta HIRU sindikatuek

Langileak mobilizatzera deitu ditu Euskal Herriko gehiengo sindikalak "osasuna, lan baldintzak eta enplegua defendatzeko". Hiru eskaera nagusi dituzte sindikatuek: funtsezko zerbitzuetan "beharrezkoak eta eraginkorrak diren prebentzio neurriak aplikatzea"; geldiaraztea funtsezkoa ez den lan jarduera oro; eta bermatzea enplegua eta lan baldintzak.

Koronabirusa gelditzeko hartutako neurrien ondorioz, enpresa batzuk aldi baterako enplegua erregulatzeko txostenak ari dira aurkezten Eusko Jaurlaritzan. Beste enpresa batzuek lanean jarraitzen dute, langileek etxean gelditu nahi duten arren. Osasun arloko eta beste arlo batzuetako behargin asko, gainera, babes neurri egokirik gabe ari da lanean. Horren guztiaren aurrean, gehiengo sindikala batu egin da, eta ostiral honetarako Haserre Eguna antolatu du. ELA, LAB, ESK, Steilas, Etxalde eta Hiru sindikatuek deitu dute protestara, "osasuna, lan baldintzak eta enplegua defendatzeko". Langileak deitu dituzte mobilizatzera lantegietan.

Hiru eskaera nagusi dituzte sindikatuek: funtsezko zerbitzuetan beharrezkoak eta eraginkorrak diren prebentzio neurriak aplikatzea; geldiaraztea funtsezkoa ez den lan jarduera oro; eta bermatzea enplegua eta lan baldintzak. Eskaera horiek erakunde zehatzei egin dizkiete: Eusko Jaurlaritzari eta Nafarroako Gobernuari eta Confebask eta CEN patronalei.

Haserre eta minduta

Sindikatuek ohar bidez azaldu dute haserre eta minduta daudela "langileen osasuna arriskuan jartzen ari direlako eta langile klasea babesgabetasun egoeran dagoelako".

Salatu dute funtsezko zerbitzuetako langileak behartuta daudela egunero beren lanpostuetara joatera, beren osasuna bermatzen duten prebentzio neurri egokirik gabe, eta azpimarratu dute etengabe arriskuan daudela beren lanpostuetan. Egoera horretan dauden arloak zerrendatu dituzte sindikatuek: osasun sektoreak, adinekoen egoitzak, Etxez Etxeko Laguntza, garbiketa, garraio publikoa, anbulantziak, eta supermerkatuak.

Funtsezkoak ez diren zerbitzuetako langileen egoera ere salatu du gehiengo sindikalak: "Funtsezko zerbitzuetan lan egiten ez duten langileak ere behartuta daude beren lanpostura joatera, Eusko Jaurlaritzak, Nafarroako Gobernuak eta patronalek interes ekonomikoak lehenesten dituztelako beren osasunaren aurrean. Haien osasuna ere ez dago bermatuta".

Bizitzen ari garen egoera aprobetxatuz kaleratzeak egitea ere leporatzen diete patronalei: "Aldi baterako kontratuak eta kontratu prekarioak dituzten langileak kaleratu dira eta inolako negoziaziorik gabeko milaka txosten aurkeztu dira aldi baterako enplegua erregulatzeko. Egungo krisia erabiltzen ari dira milaka pertsonaren lan baldintzak are gehiago prekarizatzeko. Aurreko krisia langileei ordainarazi ziguten. Patronalek eta gobernuek ere orain nahi dute osasun krisia ordaintzea".

Oraingoz ez dute jakinarazi bihar nolako mobilizazioak egingo dituzte sindikatu horiek ordezkariak dituzten eskualdeko enpresetan. Bestalde, Azpeitiko Ernaik jakinarazi du bat egiten duela deialdiarekin, eta parte hartuko duela mobilizazioetan.


Marra pasatzeaz

Benetako kulturzale guztiek begiak Zinemaldian paratuak dituzuen artean, bigarren mailako fikziozaleok (alegia telesail yankiak irensten ditugunok) begiak Emmy Sarietan genituen.

Sorpresaz beteriko gaua izan zen, adituek diotenez, irabazleak bestelakoak izan omen dira. Esaterako, drama saileko aktore nagusiaren saria Viola Davisek jaso du.

Baina sorpresa, familiari eskerrak alde batera utzi, eta edukiz beteriko hitzartzearekin heldu zen. Ziurrenik oso argi zuelako gainontzekooi pasatu zitzaigun huskeria bat, hain zuzen, Emmyen 67 edizio behar izan direla sari hau emakumezko beltz batek lehen aldiz irabazteko.

Sari honek, ordea, ez zuen Davis 2002an Halle Berryk Oscarra irabazi zuen lehen emakume beltza izan zenean bezain ezustean harrapatu, eta horregatik agian, ez «oh my god»-ik, ez negar-zotinik.

«Nire buruan marra bat irudikatzen dut. Eta marra horrez bestalde, zelai berdeak ikusten ditut, lore ederrak, eta emakume lirain zuri bat niri besoak zabalduz, marraren beste aldetik, baina ez dakit nola heldu horra. Ez dakit nola gurutzatu marra hori. Harriet Tubman, XIX. mendea».

Aipuaren ostean: «Ezinezkoa da Emmyrik irabaztea existitzen ez diren paperekin». Eta eskertzak beltzak pertsonaia nagusi bilakatu dituzten zuzendariei.

Ezinezkoa da, beraz, besteontzako, emakumeontzako, beltzentzako, lesbianontzako, klase lokaztuarentzako, herri zapalduentzako paper nagusirik existitzen ez diren jokoetan irabaztea. Horregatik azpiratuok halako lata imajinario berriak sortzearekin, balizko agertokiekin, herri askeekin, estatu feministekin, emakume burujabeekin, posibleekin. Ezingo dugulako inoiz irabazi, ez baditugu jokatu nahi ditugun paper posibleak sortzen.

Ez dakit gure belaunaldietako zenbat edizio beharko ditugun horretarako, baina joan gaitezen prestatzen, noizbait marra pasatu nahi badugu behintzat.


PIPERPOLIS: Antzerkiaren pasioaz Eneko Sagardoy aktorearekin

Gaurko saioan antzerkia izan dugu protagonista. Eneko Sagardoy aktorearen hitzak jaso ditugu. Antzerkiaren ogibideaz aritu gara, baita esku artean dituen proiektuez. ‘Zergatik Jamil ‘ antzezlana, ‘ Amodioaren Ziega’ edo ’Ultimo tren a Treblinka’ eta abar luzea.

Saioren bigarren atalean Neirgbhor musika taldearen disko berriko aurrerapen kantuak entzun ditugu.

https://bilbohiria.com/docs2/2016/piperpolis/160712_piperpoliz_azkana.mp3

Deskargatu hemen.


Osasunaz haratago doan krisia dela erakusteko asmoz, Gazte Asanbladak eskubide urraketen testigantzak jasoko ditu Otxandion

Otxandioko Gazte Asanbladako kideek uste dute COVID-19 birusak sakonean dagoen eredu krisi bat areagotu eta begi-bistakoago egin duela, eta, gaurko egoeratik abiatuta, ekimen bat martxan ipini dute gaia gizarteratzeko zein kontzientziazioan eragiteko. Gizarteko esparru anitzetan gertatzen diren eskubide urraketak jaso gura dituzte, eta helbide elektroniko bat bideratu dute gura dutenek euren testigantza bidali dezaten: otxandiokogaztetxea@gmail.com.

Azken batean, gaur egungo egoera "osasun krisiaz haratago" doan arazoa dela uste dute Otxandioko Gazte Asanbladako kideek, eta "ertz askotatik" aztertu beharreko gaia dela. "Horrela, badira lanik barik gelditu eta alokairuak ordaintzeko gaitasunik ez duten familiak, etxean jasaten duten indarkeria matxistatik ihes egiteko aukerarik barik geratu diren emakumeak edo beharrezkoa den babeserako materialik barik lanera joan behar diren langileak", arrazoitu dute sare sozialetan publiko egindako testu batean.

Otxandio ez da "salbuespena"

Egoera baloratuta, beste hainbat herritako gaztetxeetan martxan ipinitako ekimenagaz bat egin eta dinamika Otxandiora zabaldu dute. Izan ere, eskubide urraketetan Otxandio ez dela "salbuespena" azaldu dute. "Hemen ere egoera honen lehenengo ondorioak ikusi daitezke hainbat esparrutan, bai salbuespen egoerarenak, bai krisi ekonomikoarenak", diote.

Testigantzak jaso eta gero, eurekin zer egin pentsatuko dute. Helburua gizartean eztabaida eragitea denez, testigantza batzuk modu batean edo bestean publiko egitea izan daiteke aukeretariko bat.


Beste bi garaipen lortu ditu Lauburuk bi lan astetan

Pasa den astea izan zen denboraldi-aurrea prestatzeko garaian gogorrena Laubururentzat, hiru entrenamendu saio burutuz eta Belabietatik kanpora jokatu behar izan zituzten bi lagunartekoekin. Biak irabazi zituen, Elorrion Bustantza taldearen aurka 0-3, eta Burgosen Juventud del Circulo taldearen kontra 2-4, 2. B mailako multzo berean dagoen taldea hain zuzen.

Areto futboleko denboraldia irailaren 14an hasiko da eta prestatzeko astebete besterik ez da geratzen. Bajan dauden jokalariak osatzea espero dute, Belabietan jokatuko den denboraldi-aurreko azken norgehiagokan lantalde osoa ikusi ahal izateko. Bihar izango da, 19:30ean, Iruñeko San Juan taldearen kontra. Norgehiagoka denboraldi berrirako lantaldearen aurkezpena egiteko baliatuko da.


Txistularien kontzertu berezia

Athletic eta Realaren arteko partida dela eta, Udaleko Txistularien Bandak programa berezia prestatu du. Jaieroko kontzertua hirira etorriko diren bi taldeen zaleei eta euskarari eskainiko diete. 09:00etatik aurrera ohiko diana egingo dute Erdialdeko kaleetan. Ondoren Konstituzio plazan kontzertua emango dute.

Egitaraua:

Ikusi mendizaleak

Euskera, oi euskera

Aitorren hizkuntz zaharra

Botxo (Bilboko abestiak)

Donostiarren abestiak

Kontrapasa

Behin betiko

Txoria txori

Altza gaztiak! (Athleticen eresekia)

Txuri Urdin (Realaren eresekia)


Elexpururen hiztegia sarean jarriko dute

Urtea bukatu baino lehen egongo da sarean: 22.000 sarrera eta 1.000 argazki izango ditu.

Juan Martin Elexpuru idazleak egindako Bergara aldeko lexikoa hiztegia sarean jarriko dute urtea bukatu baino lehen. Juan Martin Elexpuruk berak egingo ditu egin beharreko moldaketak. 7.000 euro ordainduko dizkio Udalak lan hori egiteko. Gero, Udalarenak izango dira datu-basearen gaineko autore-eskubide guztiak, nahiz eta inoiz ezingo duen saldu datu-base hori.

Dagoeneko lanean dabil Elexpuru. Lana iraila bukatu baino lehen amaitu behar du eta handik gutxira gura dute hiztegia sarean jarri; egilea ere on line ari da lan egiten, eta uste dute bukatu eta gutxira egongo dela denok kontsultatzeko moduan.

Sarrerak, 22.000

Sarean egongo den Bergarako hiztegia orain arte esku artean erabili dugun bera izango da: 22.000 hitz izango ditu, azpisarrerak barne, eta 1.000 argazki koloretan. Bada, dagoeneko hasi da Elexpuru datu-base guztia sarean sartzen.

CD-Roma ere bai

Hiztegia sarean jartzeaz gain, Euskara Sailak komenigarritzat ikusten du CD-ROMa ere ateratzea, egin beharreko oinarrizko prestaketa sarean jartzeko bera delako. Juan Martin Elexpuruk egindako Bergarako hiztegia 2005eko hasieran aurkeztu zuten eta 3.000 ale atera zituzten.


Ballarin (Bildu) izango da Izurtzako Udaleko buru

Lorea Muñozek Luis Jose Ballarini eman dio aginte makila. Bilduko bost zinegotzik eta EAJko bik osatuko dute Izurtzako udal taldea.

Kargua zin egin ostean, Bildu alderdiko alkateak "izurtzar guztientzako" aginduko duela adierazi du. Azken legegintzaldiko udal taldearen lana goraipatu du. Hauek dira udal taldea osatuko duten zinegotziak:

Bildu: Luis Jose Ballarin (alkatea), Nerea Zarrabeitia, Pedro Jose Jayo, Leire Aldasoro eta Maialen Sarasua.

EAJ: Oskar Zarrabeitia eta Etor Gorroño.

[img]http://www.anboto.org/images/9600/9628/1.jpg[/img]


«Sagardo komertziala egitea bilatzen da orain, denek edateko modukoa»

Astigarragako sagastiak eta sagar motak ezagutzeko aukera ederra izango da gaur. Santiomendin barrena egingo dute buelta, 5km ingurukoa, eta Nekazaritza lanetan aditua den Iosu Osak emango ditu xehetasun guztiak. Aurre hartuta, Kronika berarekin elkartu da, hainbat datu bildu eta sagardo berria nolakoa izango den jakin nahian.

Zein sagar mota aurkitu ditzakegu Astigarragako sagastietan?

Aukera haundia dago: txalaka, goikoetxea, urtebi haundi, urtebi txiki, mozolua, patzulua, moko eta beste hainbat. Baserritar bakoitzak erabakitzen du zein jarri bere sagastian; askotan kapritxoak izaten dira.

Zein dira sagardoa egiteko aproposenak?

Azken urteetan lan asko egin da hori jakin nahian. Enologoek hamar barietate bereizi dituzte; gehienak garratzak dira, eta tartean geza batzuk ere badaude. Horien nahasketa egitea da helburua. Horietako batzuk dira: moko, urtebi txiki, goikoetxea, mozolua eta txalaka.

Garai batean mota guztiak nahastuta egiten zen. Eta orain jakin da, batzuren muztioa bereziagoa dela. Sagardo komertziala egitea bilatzen da orain, denei gustatzeko modukoa. Horrek ez du esan nahi lehenago sagardo txarra egiten zenik, baizik eta beste era batekoa.

Eta nolakoa da sagardo komertzial hori?

Azidez gutxiagoko sagardoa ari dira egiten, kanpotik etortzen den jendearentzat edan-errazagoa izateko. Sagardo unibertsala ere deitzen zaio. Bertakoak ohituta gaude sagardoaren berezko garraztasunera; ohituta ez daogenarentzat, ordea, errazagoa da bestea.

Zuretzat, Josu Osarentzat, zein da sagardorik onena?

Edan, eta gehiago edateko gogoa ematen duena da niretzat onena. Gorputz pixka bat duena, eta bukaera ona duena. Esan bazala, trago bat edan, eta beste bat eskatzen duena.

Sagarrar bariedade bakoitzak ezaugarri propioak ditu, eta horrek ere badu bere garrantzia.

Hala da. Kolorea da lehendabizi begiratzen dena; begietara ematen duena. Usaimena eta gustoak ere, garrantzia haundia du: garratza den, geza, mikatza... Sagarra etortzen den garaiak ere zeresan haundia du. Asko begiratzen zaio goiz edo berandu etortzeari, heldutasunaren kakoa hortxe baitago. Azken urteetan sagardogileak lehenago hasten dira sagardo berriarekin lanean; izan ere, sagarra lehenago ari da etortzen, azkarrago heltzen da.

Sagastirik gabe ez dago sagardorik. Zein da Astigarragako sagastien egoera? Azken urteetan produkzioa hobetu eta haunditzeko saiakerak egin dira.

Hemen ere denetatik dago. Batzuk lehengo erara segitzen dute lanean; batik bat, baserritarrek. Bide berriak zabaldu dituztenak ere badaude, Labelari eta bertako sagastiei garrantzia haundia ematen dienak. Hauek profesionalizatu egin direla esan liteke; teknikoekin egiten dute lana.

Sagardo ekologikoa ere bada, batzuren aukera.

Beste irtenbideetako bat da sagardo ekologikoa. Batzuk bide horri ekin diote eta aurrerago ikusi beharko da zein den etorkizuna. Esan beharra daukat ez dela ezer berria; izan ere, garai bateko sagastiak hala lantzen ziren, ongarri eta produktu kimikorik erabili gabe. Orain aldiz, helburu hori lortzeko zaintza eta eramateko modua desberdinak dira.

Edan eta gehiago edateko gogoa ematen duen sagardoa gustatzen zait, gorputz pixka bat eta bukaera ona duena.

Bertako sagardoa, bertako sagarrarekin bakarrik egitea posible al da?

Urte on batean, bertako sagarra %40a izatera iritsi izan gara. Gorabeherak izaten dira, urte hobeak eta okerragoak. Eta eguraldiak ere izaten du eragina horretan. Hemengo sagastiek kasik urtero ematen dute; Goierri aldean, ordea, markatuagoa egoten da gorabehera. Teknika ezberdinak lantzen ari dira azken urteetan, gorabehera horiek hain nabarmenak izan ez daitezen.

Zaila da sagardo berria nolakoa izango den jakitea. Abenduan probatuko da eta orduan jakingo dugu gehiago.

Sagardogileak hasiak dira sagardo berria ekoizten. Nolakoa izango den aurreratzerik bai?

Muztioa egiten ari dira eta ondoren fermentatzen utzi behar da. Aurreneko probaketak abendu inguruan egingo dituzte. Ordun ikusiko da azukrearen maila, zenbat gradu izango dituen, usaitsua den, gorputza nolakoa duen... Momentu honetan ezin da aurreratu nolakoa izango den, beti izaten baitira sorpresak! l


Zapatu honetan, denok Arriolara!

Gazteen arteko euskara erabileraren datu txarrak arduratuta, gazte talde bat sortu dugu Elorrion, egoerari buelta emateko gogoz. Ebalixu da taldearen izena. Gure kezketatik abiatuta, herriko gazteengana jo dugu eurak euskara zelan bizi duten galdezka. Batutako materialarekin ikus-entzunezko lan bat eratu dugu, eta martxoaren 28an proiektatuko dugu Arriola kultur aretoan, arratsaldeko 18:00etan.

Hamazortzi elorriar gazte dira dokumentaleko protagonista. Hiru galdera luzatu dizkiegu: “Zer da zuretzat euskara?” “Gazteon arteko erabilera zelan ikusten duzu? “Zelako egoera izango du etorkizunean euskarak Elorrion?”. Erantzunak hogeita zazpi minutuko bideo baten batu ditugu.

Arriolan dokumental hori ikusi eta gero eztabaidarako gune bat sortzea da gure asmoa. Gazteon artean ideia eta sentsazioak elkarbanatzeko aukera egongo da zapatuan. Horrez gain, Ebalixuren aurkezpena egingo dugu, eta hemendik aurrera egin gurako genituzkeen ekintzen berri emango dugu. Talde zabala da gurea, eta parte hartu gura duen edozein gazte ongietorria izango da.

Kale erabilerako azken datuak

2013ko udaberrian egin zen Elorrion azken kale erabilera neurketa. Datuek azaleratu zutenez, 10 elorriarretatik 6.1 gara euskaraz berba egiteko gai, eta kaleko elkarrizketen % 33.3 izaten dira euskaraz gure herrian. Gazteon datuak ikusiz gero, alde handiagoa dago ezagutza eta erabileraren artean: Gazteon %94.2 gara gai euskaraz berba egiteko, baina kalean gazteen artean izaten diren elkarrizketen % 76.6 gazteleraz izaten dira, azterketaren arabera.